ועדת הכספים, כנסת 18, פרוטוקול מספר 583, 2010-12-15 09:20

משה גפני: אני מתכבד לפתוח את ישיבת ועדת הכספים.

משה גפני: על סדר היום תקציב המשרד לביטחון פנים לשנות הכספים 2011-2012.

משה גפני: אני מודה לשר לביטחון פנים שמשתתף אתנו בישיבה.

משה גפני: אני מתנצל על האיחור.

שי חרמש: בטח קראת את "ידיעות אחרונות" הבוקר.

משה גפני: לא, לא קראתי.

יוחנן פלסנר: כתוב לגבי הכוללים, לגבי כמה תלמידים נמצאים בהם ומצאו שבמקום שאומרים שיש 300 תלמידים, נמצאים שלושים.

משה גפני: זה היה כתוב ב"ידיעות אחרונות".

יוחנן פלסנר: בעמוד 1, 2 ו-3.

יוחנן פלסנר: מה תגובתך?

יוחנן פלסנר: הכל המצאה?

יעקב אדרי: מה ששייך ליהדות התורה, המצאה.

משה גפני: נחזור לענייננו.

משה גפני: דרך אגב, אנחנו גם מקבלים הכי הרבה כסף.

משה גפני: זה ברור.

משה גפני: אדוני השר לביטחון פנים, אני מבקש להקדים ולומר שמדינה מסודרת חייבת משטרה, חייבת מערכת של אכיפת החוק, וחז"ל אומרים אילולא מוראה, איש את רעהו חיים בלעו.

משה גפני: בלי משטרה מסודרת, רצינית ונורמלית,  אנחנו לא יכולים לנהל חיים סדירים.

משה גפני: מצד שני, כאשר אתה נותן כוח למערכת, לכל שרשרת הפיקוד של המשטרה, יכול שוטר או קצין לנצל את הכוח הזה ולא תמיד לצורך העניין.

שלי יחימוביץ': באיזה הקשר אתה אומר את זה?

יעקב אדרי: מדברים על תקציב המשרד.

יעקב אדרי: בכל משרד יש חריגות.

יעקב אדרי: למה אנחנו נכנסים עכשיו לקצין ולשוטר?

משה גפני: זה גם היה כתוב ב"ידיעות אחרונות" או שמותר לי להגיד את הדברים?

משה גפני: אני הולך לומר מה שאני רוצה לומר.

שלי יחימוביץ': תסביר לנו באיזה הקשר.

משה גפני: אני אסביר.

משה גפני: זה מאוד פשוט.

שלי יחימוביץ': כי אני לא מבינה איך זה קשור לתקציב המשרד.

משה גפני: מה שאני אומר זה שתפקידו של השר ותפקידו של המפכ"ל להקפיד על כך ששוטרים ימלאו את תפקידם ושלא יהיו מקרים חריגים כפי שקורה במערכות.

משה גפני: אנחנו צריכים לשאוף לכך שהמערכת תהיה מערכת נכונה ומסודרת ושלא יהיו שוטרים שינצלו את הכוח שאנחנו כולנו נותנים להם כי אנחנו רוצים במשטרה חזקה ואנחנו רוצים במשטרה שממלאת את תפקידה.

אריה ביבי: היושב ראש, זה טוב לכל גוף.

שלי יחימוביץ': קודם כל, כל גוף ששייך למדינה בעיקר, אנחנו מצפים מנושאי המשרה שבו לא למעול באמון הציבור ולמלא את תפקידם כהלכה.

משה גפני: נכון.

שלי יחימוביץ': אבל אתה יושב ראש הוועדה הזאת ויש משמעות לדברים שלך.

שלי יחימוביץ': לכן, כשאנחנו פותחים דיון בתקציב המשרד לביטחון פנים ואתה פותח אותו באמירה כזאת שהיא מלווה במסתורין, יש בזה מלכתחילה מעין הטלת דופי במערכת.

משה גפני: לא. חס וחלילה.

משה גפני: אני אבהיר את עצמי.

שלי יחימוביץ': אני חושבת שהתפקיד שלנו הוא לגונן ולהעצים את המשרד לביטחון פנים ולא להחליש אותו.

משה גפני: אמרתי.

משה גפני: אני אבהיר את עצמי אם הובנתי לא נכון.

משה גפני: אמרתי ואני חוזר ואומר שהתפקיד שלנו הוא לדאוג לכך שתהיה משטרה חזקה, שיהיו לה את מלוא התקציבים למלא את תפקידה, וצריך לעשות את זה באופן הכי טוב והמיטבי, כפי שהיום אומרים.

משה גפני: במקביל צריך להקפיד - היות שהמשטרה מקבלת כוח, שאין אותו לרשויות אחרות – על כך ששוטרים יעשו את תפקידם ושלא יהיו חריגות וזה קורה מפעם לפעם.

אריה ביבי: זה אמור גם על חברי כנסת.

שי חרמש: אתה יודע איזה כוח יש למשטרת ניו יורק?

שי חרמש: אם היה כוח כזה בארץ, הפשע היה יורד לאפס.

שלי יחימוביץ': ולרשות המסים אין כוח?

שלי יחימוביץ': לרופאים בבית החולים אין כוח?

משה גפני: אנחנו לא אומרים את זה לרשות המסים?

שלי יחימוביץ': לא.

ציון פיניאן: כל היום מזכירים את פקידי האוצר.

יעקב אדרי: גפני, אבל לפתוח בזה, ממש לא.

שי חרמש: גפני, אולי נדון בתקציב?

שי חרמש: בתקציב אנחנו נהיה תמימי דעים אתך.

משה גפני: בסדר.

משה גפני: בוקר טוב חבר הכנסת חרמש.

משה גפני: באמת אתמול הלכת מאוחר מהכנסת אבל אני נשארתי אחריך.

שי חרמש: ראיתי גם מי נכנס.

משה גפני: טוב מאוד.

משה גפני: אדוני השר, אנחנו מחזקים אותך, אנחנו מעונינים במשטרה חזקה, יעילה וטובה שתעשה את עבודתה.

משה גפני: תחת פיקודך נמצא גם שירות בתי הסוהר ואנחנו חוזרים על מה שאמרנו כאן בשבוע שעבר.

משה גפני: אנחנו שולחים את תנחומינו למשפחת שירות בתי הסוהר על האסון הנורא שהיה בזמן השריפה ביערות הכרמל.

משה גפני: אנחנו מחזקים אותן.

ציון פיניאן: אדוני היושב ראש, התנחומים לכל המשפחות.

משה גפני: כן.

משה גפני: אני אומר ששירות בתי הסוהר נפגע באופן מאוד מאוד חמור.

משה גפני: אנחנו שולחים את תנחומינו למשפחת שירות בתי הסוהר ולכל המשפחות שנפגעו ושכלו את יקיריהן.

משה גפני: לפצועים אנחנו שולחים איחולי החלמה מהירה ורפואה שלמה.

משה גפני: אדוני השר, הבמה לרשותכם.

יצחק אהרונוביץ': בוקר טוב ליושב ראש, לחבריי חברי הכנסת, לכל הנוכחים כאן.

יצחק אהרונוביץ': אני רוצה לפתוח באסון שפקד את מדינת ישראל עם 43 נספים.

יצחק אהרונוביץ': עברתי אצל כל המשפחות ואתמול בלילה הייתי אצל המשפחה האחרונה, משפחת ביסן ששכלה את בנה בג'ת.

יצחק אהרונוביץ': זה אסון וצריך לחקור אותו וכמובן להפיק את הלקחים.

יצחק אהרונוביץ': אני יכול לומר לכם שבאמת הצוערים בשירות בתי הסוהר והשוטרים  חירפו את נפשם, כמובן כבאים ואנשי מגן דוד אדום וכל כוחות ההצלה.

יצחק אהרונוביץ': אני הייתי ארבעה ימים על הכרמל ואני אומר לכם שעם ישראל התגלה במלוא גדולתו.

יצחק אהרונוביץ': הרעות והאחווה, יש לי רק מלים טובות אחרי האסון שפקד אותנו לגבי הטיפול שלאחריו.

יצחק אהרונוביץ': אני רוצה לפתוח בדבר נוסף שאי אפשר להתעלם ממנו אבל הוא קשור אלי, למערכת  אכיפת החוק וזה כל הנושא של שביתת הפרקליטים.

יצחק אהרונוביץ': רבותיי, נגרם נזק חמור מאוד למערכת אכיפת החוק, למשטרה, לאזרחים.

שלי יחימוביץ': ביקשת מראש הממשלה להתערב?

יצחק אהרונוביץ': בוודאי.

יצחק אהרונוביץ': גם משר המשפטים ומכולם.

יצחק אהרונוביץ': אני אומר שהנזק הוא בלתי הפיך.

יצחק אהרונוביץ': תיקים נסגרים, ועבריינים משתחררים.

יצחק אהרונוביץ': אני רק יכול לברך על כל מה שאפשר לעשות, ואני אומר את זה גם ליושב ראש וגם לכם חברי הכנסת, להפסיק את השביתה הזאת.

יצחק אהרונוביץ': אנחנו שנמצאים בקדמת המערכת ובבתי המשפט, התביעה המשטרתית שמתעסקת ב-91 חוזים, יודעים מה הנזק, הנזק שכבר נוצר ומה הנזק המתמשך, וחבל על כל יום שעובר.

יצחק אהרונוביץ': אני אומר את זה בצורה ברורה ואלה הדברים החמורים אותם אני משמיע כאן.

יצחק אהרונוביץ': מכאן אני רוצה להיכנס לתקציב של המשרד לביטחון פנים.

יצחק אהרונוביץ': אני אפתח ואומר את התקציב שקיבלתי מהאוצר – ונמצא כאן נציג האוצר – הסכמתי והצבעתי בעדו לאחר שבפעם הראשונה התנגדתי, כי הוא נתן מענה שאפשר לחיות אתו.

יעקב אדרי: בקושי.

יצחק אהרונוביץ': בקושי.

יצחק אהרונוביץ': הוא לא נתן לי את האפשרות לעשות את כל מה שאני רוצה לעשות או חלק ממה שאני רוצה לעשות, לא במשטרה ולא בשירות בתי הסוהר.

יצחק אהרונוביץ': כאשר אומרים לי שתמיד יש העדפה, ואתם מכירים את זה, ואתה אדוני היושב ראש יודע שחינוך חשוב, רווחה חשוב, בריאות חשוב, אני אומר שהכל חשוב אבל מערכת אכיפת החוק היא לא פחות חשובה.

יצחק אהרונוביץ': אני אומר כאן בצורה ברורה שקיבלתי תוספות על התקציב שהיה בפעם הקודמת אבל זה לא מספיק.

יצחק אהרונוביץ': זה נותן לנו לחיות, לצוף מעל המים.

יצחק אהרונוביץ': אני אתן לכם כמה תרחישים מהם אני מאוד מודאג כאשר אנחנו עושים עם מה שיש אבל התרחישים האלה מבחינתי צריך להבין אותם ולהתמודד אתם.

יצחק אהרונוביץ': הדבר הראשון שאני רוצה לדבר עליו הוא נושא הפרות הסדר.

יצחק אהרונוביץ': אני מאוד מוטרד מכך שתהיה לנו כאן התפרצות של הפרות סדר ולא משנה מה הסיבה לכך.

יצחק אהרונוביץ': זה יכול להיות בירושלים בהר הבית, זה יכול להיות במגזר הערבי בוואדי ערה או בצפון או בדרום, יש יותר מדיי אדי דלק באוויר ואנחנו צריכים לדעת אותם ולהכיר בהם.

יצחק אהרונוביץ': אני מעלה את זה בישיבות ממשלה ובקבינט, ולא משנה מה יהיה המצת אבל צריך  להתכונן לאירועים האלה.

יצחק אהרונוביץ': כל המסקנות וכל הפקת הלקחים של אוקטובר 2000, צריך להיות ברור שאסור לנו לחזור לתסריט הזה וצריך להפיק את הלקחים.

יצחק אהרונוביץ': זה חלק מהדברים שאני עובר בהם סעיף-סעיף.

יצחק אהרונוביץ': אני בכוונה מזכיר את האיומים כי זה מאוד מטריד אותי.

יצחק אהרונוביץ': כשאני בא להכין את המשטרה לסוג של אירועים קשים כמו שהיו באוקטובר 2000, ואני חושב שהאירועים העתידיים יהיו הרבה יותר קשים, אני צריך לזה גם תקציבים.

יצחק אהרונוביץ': לכן הכל קשור לתקציב.

יצחק אהרונוביץ': אני פוגע בחקירות או פוגע במודיעין לטובת הנושא של ציוד או הכנת הכוח.

יצחק אהרונוביץ': לכן אני אומר שהדברים האלה צריכים לדעת אותם.

יצחק אהרונוביץ': אני מודע להם ואני נותן להם סדר עדיפות גבוה מאוד בסדרי העדיפויות שלי.

יצחק אהרונוביץ': הנושא של אסון המוני.

יצחק אהרונוביץ': השריפה בכרמל היא דוגמית לכך.

יצחק אהרונוביץ': האיומים שקיימים היום מבחוץ הם איומים קשים מאוד.

יצחק אהרונוביץ': אני לא בא להפחית כאן אף אחד אבל מאחר שיש תרחישים שיכולים להיות קשים מאוד מצפון, מדרום, ממזרח, צריך להתכונן להם.

יצחק אהרונוביץ': מדובר גם בירי טילים, גם ברעידות אדמה, גם באסונות טבע.

יצחק אהרונוביץ': רבותיי, המשטרה הייתה ותהיה בכל מקום ומקום.

יצחק אהרונוביץ': פיקוד ושליטה שלנו יהיה, אלא אם יבוא ראש הממשלה ויגיד שהוא מעביר את האחריות לצבא.

יצחק אהרונוביץ': הנושא הוא בקריסה.

יצחק אהרונוביץ': כל עוד הוא לא אמר את זה, האחריות היא שלי.

יצחק אהרונוביץ': אני מדבר על אחריות פיקודית ולא להכין מבנים ולא להתמודד במקום יתר המשרדים.

יצחק אהרונוביץ': אני מדבר על פיקוד ושליטה.

מגלי והבה: יש גם הגדרה בחוק.

יצחק אהרונוביץ': בוודאי.

יצחק אהרונוביץ': הנושא של אירועים קונבנציונאליים ובלתי קונבנציונאליים של אירועי טרור, אין מה להרחיב על זה כי הדברים האלה ברורים.

יצחק אהרונוביץ': יש לזה הרבה השלכות.

יצחק אהרונוביץ': אני רוצה לגעת בעוד שני דברים שאני חושב שצריך להתייחס אליהם.

יצחק אהרונוביץ': ראשית, חייבת להיות תוספת לא של מאה שוטרים ולא של מאתיים שוטרים אלא של 10,000 שוטרים למשטרת ישראל בפריסה של שנה, של שנתיים עד חמש שנים.

יצחק אהרונוביץ': חייבת להיות כדי להביא את השינוי ולעמוד ביחס של שוטרים מול תושבים.

יצחק אהרונוביץ': אותו הדבר לגבי סוהרים.

יצחק אהרונוביץ': לא מזמן העברתי את החוק שמדבר על מספר סוהרים וכמה מטרים צריכים להיות בכל תא לאסיר.

יצחק אהרונוביץ': אנחנו בודקים את עצמנו מול אירופה ומול מדינות אחרות, ואנחנו רחוקים מאוד ממספר אסירים מול אסירים ומול תאי  בתי הסוהר.

יצחק אהרונוביץ': יש כאן פערים גדולים מאוד.

יצחק אהרונוביץ': כוח האדם הוא בהחלט מרכיב מאוד חשוב.

יצחק אהרונוביץ': גם גידול כוח האדם הוא מאוד לא משמעותי.

יצחק אהרונוביץ': אנחנו מדברים כאן בעשרות ואולי במאות אנשים.

יצחק אהרונוביץ': אין כאן גידול.

יצחק אהרונוביץ': האוכלוסייה גדלה אבל אין את היחס המתאים של השוטרים והסוהרים.

יצחק אהרונוביץ': הנושא הנוסף הוא השכר.

יצחק אהרונוביץ': הנושא הזה עלה יותר מפעם אחת ואני חוזר ואומר שמה שקורה עם השכר לשוטרים ולסוהרים, בושה לממשלת ישראל שאני חבר בה ובושה למדינת ישראל.

יצחק אהרונוביץ': השוטרים מקבלים 4,500-5,000 שקלים בחודש.

יצחק אהרונוביץ': יש טיעונים – ונמצאים כאן אנשי האוצר – ואני אומר לכם שזה שמחזיקים את המשטרה ואת שירות בתי הסוהר בגלל כל הנושא של התנתקות מהגמלאים, זה לא נכון לעשות.

יצחק אהרונוביץ': זה לא נכון.

יצחק אהרונוביץ': אם אנחנו נתנתק מהגמלאים, יהיה קל יותר להעביר את השכר ולמעשה תוכלו לעשות מבנה אחר בתוך השכר במשטרה, אבל כרגע אני לא הולך לקראת המעבר הזה מאחר שאני צמוד לצבא, לשב"כ, למוסד ולכל הגופים הביטחוניים.

יצחק אהרונוביץ': להחזיק שוטרים במשמרות ולתת להם משכורת של 4,000-5,000 שקלים לחודש, זה בלתי סביר.

יצחק אהרונוביץ': אי אפשר להחזיק מערכות כאלה ומשתחררים יותר מדיי שוטרים אחרי שעברו הכשרות שאנחנו נותנים להם.

יצחק אהרונוביץ': צריך לעבוד במקביל על שני צירים.

יצחק אהרונוביץ': כל הנושא של ההתנתקות, צריך לעבוד עליו ואנחנו עובדים עליו ויש התקדמות, מצד שני, בינתיים צריך ללכת לאותן אוכלוסיות, לאותם מגזרים, ולאפשר להם להגיע הביתה עם שכר סביר.

יצחק אהרונוביץ': כשאני רואה את המשכורות של המגזרים האחרים, אני אומר לכם שהלב נקרע ואני אומר את זה באמת כי אני מכיר את השוטרים, מכיר את הסוהרים ויודע שהם עושים עבודה נפלאה והמשכורת הזאת לא מגיעה להם.

יצחק אהרונוביץ': יש תופעה שאני רוצה להדגיש אותה ואני חושב שבהמשך ידברו עליה וזה כל הנושא של המגזר הערבי, חוסר אכיפת החוק שם, שימוש בכלי ירייה, שימוש באמצעי לחימה.

יצחק אהרונוביץ': שם זה חייב להיפסק.

יצחק אהרונוביץ': אנחנו הולכים לעשות תוכנית מורחבת ולתת אכיפה יותר רצינית בפנים ושירות יותר טוב.

יצחק אהרונוביץ': אלה שני דברים שכרגע שמתי אותם בסדר עדיפות גבוה כדי לתת שירותים יותר טובים ובעיקר לתת נוכחות יותר טובה.

יצחק אהרונוביץ': זה בא מחברי הכנסת שנמצאים כאן, זה בא מראשי השלטון ומהאזרחים שנמצאים שם.

יצחק אהרונוביץ': אנחנו איבדנו כמעט את השליטה שם ואת הנוכחות שם, הנוכחות של המשטרה ושל כוחות הביטחון, בתוך המגזר הערבי והם מבקשים שנהיה שם יותר והם צודקים.

יצחק אהרונוביץ': אנחנו צריכים לשנות סדרי עדיפויות אבל שוב, כשאתה צריך לתת סדרי עדיפויות – להילחם בפשיעה, להילחם בארגוני פשיעה, להילחם בכל מיני תופעות חמורות מאוד שקיימות בחברה – באיזשהו מקום אני צריך לבנות את סדרי העדיפויות.

יצחק אהרונוביץ': אלה עיקרי הדברים.

יצחק אהרונוביץ': אדוני היושב ראש, המשרד הכין מצגות קצרות מאוד.

יצחק אהרונוביץ': נמצא כאן ממלא מקום המנכ"ל וראש את"ב, נמצא ראש אג"ת מהמשטרה ונמצא כאן נציג שירות בתי הסוהר.

יצחק אהרונוביץ': מדובר במצגות קצרות מאוד ולאחר מכן נוכל לקיים, ברשותך, את הדיון.

משה גפני: מאיר, באיזה שעה אתה צריך לצאת?

מאיר בינג: ב-10:07 בערך.

משה גפני: האוצר נוסע להלוויה.

משה גפני: כל המשרד נוסע.

משה גפני: בשעה 10:00 ניתן את רשות הדיבור לנציג האוצר ולאחר מכן תמשיכו במצגות.

אליעזר רוזנבאום: בוקר טוב.

אליעזר רוזנבאום: אני אסקור בקצרה את עיקרי מדיניות השר ואת המשימות המרכזיות.

אליעזר רוזנבאום: לאחר מכן ניכנס פנימה למבנה התקציב ואופן החלוקה.

אליעזר רוזנבאום: המדיניות של השר לביטחון הפנים היא שיפור הביטחון האישי, תחושת הביטחון האישי והביטחון הקהילתי כאשר הפעילות היא ליצירה של חברה ששומרת חוק וסדר ציבורי ודוחה אלימות ועבריינות.

אליעזר רוזנבאום: עיקרי המדיניות.

אליעזר רוזנבאום: הראשון, מאבק בפשיעה החמורה והמאורגנת ובשחיתות הציבורית, שיפור משמעותי ברמת הביטחון האישי, שיפור המוכנות המבצעית, המאבק בתאונות הדרכים והקטל בדרכים, שיפור אמצעי הביטחון, תנאי הכליאה והטיפול בכלואים, שינויים מבניים, תהליכי התייעלות ושיפור תנאי השכר והרחבת תחומי הפעילות של המשרד לביטחון פנים.

אליעזר רוזנבאום: בימים אלה אנחנו עוסקים בהעברת כלי הירייה ממשרד הפנים למשרד לביטחון פנים.

אליעזר רוזנבאום: על הפרק מערך הכבאות.

משה גפני: מה זה על הפרק מערך הכבאות?

אמנון כהן: יכול להיות שהוא יעבור.

אליעזר רוזנבאום: לגבי הפרוייקטים המרכזיים באמצעותם אנחנו עומדים ליישם את מדיניות השר.

אליעזר רוזנבאום: הראשון, עיר ללא אלימות.

אליעזר רוזנבאום: בשמונים רשויות אנחנו מפעילים את התוכנית הלאומית להתמודדות עם אלימות ועבריינות והתנהגות אנטי חברתית כאשר השנה, שנת 2010, זאת הייתה הרחבה מ-12 רשויות ותיקות שהתחילו ב-2007 והשר, עם כניסתו לתפקיד, החליט להרחיב ל-66 רשויות נוספות ויש עוד שתי רשויות נוספות.

אליעזר רוזנבאום: בסך הכל אנחנו בשמונים רשויות.

אליעזר רוזנבאום: סיימנו את אישור התוכניות ולמעשה אנחנו נכנסים ב-2011 ליישום מלא של התוכנית בכל הרשויות שנבחרו.

אליעזר רוזנבאום: השיטור העירוני.

אליעזר רוזנבאום: אנחנו עומדים להתחיל פיילוט.

משה גפני: הערים החרדיות לא נמצאות בתוכנית.

אליעזר רוזנבאום: לא. ביתר עילית נבחרה אבל יש בעיית המימון והשיתוף עם הקרן לידידות.

אליעזר רוזנבאום: לפני שבוע קיימנו מפגש, ישבנו והצגנו לראש העיר, בהמשך לביקור ומפגש עבודה של השר וביקור של השר בבני ברק, את המודל המתאים, את המודל שאנחנו חושבים שהוא המתאים.

משה גפני: אמרו לי שהיה ביקור טוב.

משה גפני: לא יכולתי להשתתף בפגישה.

אליעזר רוזנבאום: בימים הקרובים נסכם את התוכנית, נאשר אותה אצל השר ונצא לדרך.

אליעזר רוזנבאום: הכוונה שלנו היא גם להיכנס למגזר החרדי.

אליעזר רוזנבאום: אנחנו מכירים את המורכבות ואת הבעיות ואכן אנחנו מתאימים את התוכנית למגזר.

אליעזר רוזנבאום: השיטור העירוני.

אליעזר רוזנבאום: אנחנו עומדים להתחיל פיילוט של השיטור העירוני בעשר רשויות.

אליעזר רוזנבאום: אנחנו בתהליך של בחירת הרשויות כאשר עד סוף השבוע, בלי נדר, ברגע שנסיים את המלאכה, נפרסם את עשר הרשויות וכמובן נצא לפעילות ברשויות המקומיות.

אליעזר רוזנבאום: הכוונה היא כמובן דוח ייעודי שמתעסק בעבירות איכות חיים, באותן עבירות שהמשטרה לא מצליחה להגיע עם הסד"ק שיש לה ואנחנו רוצים לטפל באותם דברים משמעותיים על מנת לשפר את הביטחון ואת תחושת הביטחון האישי.

אליעזר רוזנבאום: הרשות להגנת עדים.

אליעזר רוזנבאום: התחלנו בקליטת עד ראשון ואנחנו עומדים לקלוט את העדים הנוספים וכמובן להרחיב כאמצעי משמעותי, מסייע ותומך באכיפת החוק ובמאבק בפשיעה החמורה והמאורגנת.

אליעזר רוזנבאום: טכנולוגיה, גם בתחום המודיעין וגם בתחום המז"פ ובאמצעי אכיפה נוספים.

אליעזר רוזנבאום: הכוונה שלנו לקדם ולשפר את הנושא הזה.

אליעזר רוזנבאום: תנאי הכליאה.

אליעזר רוזנבאום: בהחלט, כפי שהשר ציין, מחויבים גם להגדיל את סד"ק הסוהרים, גם להגדיל את שטח המחייה לאסיר כמתחייב בחוק  ואנחנו בהחלט נמצאים במקום נמוך מול מדינות מערביות, מול מדינות העולם, ואנחנו פועלים גם לשפץ את המתקנים וגם להרחיב את מספר המתקנים כולל בית סוהר לגובה, דברים שאנחנו לומדים ממדינות העולם.

אליעזר רוזנבאום: כמובן הפעילות, כפי שהשר ציין, במגזר המיעוטים והגברת הנוכחות המשטרתית והמאמץ האזרחי.

אליעזר רוזנבאום: אנחנו מדברים גם על האכיפה, גם על שיפור השירות וגם על המניעה.

אליעזר רוזנבאום: כל המרכיבים האלה, אנחנו מתכוונים להעמיק בהם את הפעילות.

אליעזר רוזנבאום: הפרוייקט המרכזי הנוסף הוא הקמת פרוייקט א-3, מערכת אכיפה אלקטרונית אוטומטית דיגיטלית, מערכת מצלמות לאכיפה של מעבר ברמזור אדום ומהירות, כאשר המערכת הקיימת היא מערכת ישנה ובימים אלה אנחנו מתחילים להציב את המצלמות החדשות.

אליעזר רוזנבאום: מדובר במערכת מאוד מתקדמת עם מרכז שליטה ובקרה שתהווה אמצעי נוסף למאבק בתאונות הדרכים, כמובן גם לצמצומן וגם לצמצום מספר ההרוגים והנפגעים.

משה גפני: אני נותן את רשות הדיבור לנציג האוצר.

משה גפני: הדברים שהציג השר, אנחנו די מסכימים אתו, גם כאשר מדובר בשכר השוטרים וגם בתקציב המשרד לביטחון פנים.

משה גפני: אני יודע שהשמיכה קצרה כפי שאתם אומרים, אבל השאלה האם אתם הגעתם למסקנה שבאמת אפשר להחזיק משטרה בצורה כזאת.

משה גפני: דבר נוסף.

משה גפני: אני רואה בספר התקציב שתקציב הפיתוח של המשטרה יורד באופן דרסטי.

מאיר בינג: אנחנו באוצר עובדים בשיתוף פעולה מלא עם המשרד לביטחון פנים ואני חושב שאנחנו ביחסי עבודה טובים.

מאיר בינג: אנחנו מכירים בצורה מלאה בחשיבות של משרד חזק, של משטרה, של שירות בתי סוהר חזקים, ומכירים בחשיבות הקריטית למדינה.

מאיר בינג: אני חושב שבשנים האחרונות אפשר לראות שאם בעבר התקציב הזה היה הרבה יותר קטן והמשטרה הייתה יותר חלשה, הרי שבשנים האחרונות יש גידול משמעותי בתקציב ולא רק בשנתיים האחרונות אלא בכלל לאורך חמש השנים האחרונות.

מאיר בינג: התקציב של המשרד לביטחון פנים כאחוז מתקציב המדינה הולך וגדל, והוא גדל בצורה משמעותית.

יעקב אדרי: אולי תיתן לנו נתונים.

מאיר בינג: ראש את"ב יציג אותם.

מאיר בינג: כל הנתונים יוצגו על ידי המשרד לביטחון פנים ואני מניח שאני סומך את ידי עליהם.

מאיר בינג: לא ראיתי אותם, אבל אני סומך עליהם בצורה מוחלטת.

מאיר בינג: אתם תראו את הכל.

מאיר בינג: ראיתם שקף אחד של תוספות התקציב לשנים האלו.

מאיר בינג: הייתי שמח לתת יותר, אבל בסוף יש סדרי עדיפויות ויכולות.

מאיר בינג: התקציב גדל.

מאיר בינג: אם היה עוד כמה מאות מיליונים, ברור שאפשר היה לעשות אתם דברים טובים.

מאיר בינג: בפועל תקציב המשרד לביטחון פנים גדל והוא גדל בצורה משמעותית משנה לשנה.

מאיר בינג: אתם תראו במצגות - כפי שאמר השר וכפי שאמר ממלא מקום המנכ"ל -  שיש פרוייקטים רבים שמקודמים במגוון נושאים.

מאיר בינג: יש פיילוט של שיטור עירוני שיוצא לדרך, פיילוט של טיפול שהוא יכול להיות מאוד משמעותי בנושא של המגזר הערבי, עיר ללא אלימות בהרחבה מאוד משמעותית לשמונים רשויות, פיילוט של שירות אזרחי.

משה גפני: מה פירוש המילה תקציב גדל?

משה גפני: תסביר את המילה הזאת.

משה גפני: זאת אומרת, הוא גדל מ-10 מיליארד ו-69 מיליון ל-10 מיליארד ו-118 מיליון?

משה גפני: זה נקרא שהתקציב גדל?

משה גפני: לזה אתה מתכוון?

מאיר בינג: לא. הוא גדל בהרבה מעבר למספר שנקבת.

משה גפני: זה מה שאתם מבקשים מאתנו לאשר.

משה גפני: אני לא קורא נכון?

מאיר בינג: לדעתי לא.

משה גפני: התקציב בשנת 2010 היה 10 מיליארד ו-69 מיליון?

משה גפני: אנחנו קוראים אותו הדבר?

מאיר בינג: ב-2010 התקציב היה 9 מיליארד ו-506 מיליון שקלים, ובשנת 2011 התקציב הוא 10 מיליארד ו-118 מיליון שקלים.

אריה ביבי: מה מול משרד הביטחון?

יעקב אדרי: זה עולם אחר לגמרי.

מאיר בינג: היינו שמחים אם היה קיצוץ יותר גדול במשרד הביטחון.

משה גפני: אני כחבר ועדת הכספים נדרש לאשר את התקציב.

משה גפני: אם אתם לא נותנים לנו נתונים נכונים, אז לא נצביע אלא נדחה את זה לפברואר.

מאיר בינג: אני אשמח להסתכל.

משה גפני: בספר התקציב שאתם נתתם לנו, שאישרנו אותו במליאה, בשנת 2010 היו 10 מיליארד ו-69 מיליון שקלים.

משה גפני: זה בסדר או שאני לא קורא נכון כי לא למדתי ליבה?

משה גפני: בתקציב 2011 אתם מבקשים מאתנו לאשר 10 מיליארד ו-118 מיליון שקלים.

מאיר בינג: לא, סליחה, זה תקציב ברוטו.

משה גפני: ב-2012.

מאיר בינג: כן, אבל זה תקציב ברוטו וזה התקציב נטו.

מאיר בינג: כשאתה מוסיף את הברוטו, הברוטו שאתה צריך להשוות, ה-10 מיליארד ו-69 מיליון, זה משווה ל-10 מיליארד ו-570.

חיים אורון: זה מקורי למקורי.

חיים אורון: זה חצי מיליארד כל שנה.

אמנון כהן: נכון.

אמנון כהן: כל שנה יש תוספת של חצי מיליארד.

מאיר בינג: אתה צודק, ואני אסביר.

משה גפני: אם כן, התקציב גדל בחצי מיליארד שקלים.

אמנון כהן: יגדל גם ב-2012.

משה גפני: בסדר.

משה גפני: ראיתי.

מאיר בינג: כן.

מאיר בינג: הסיפור של הפיתוח.

משה גפני: למה יש ירידה כזאת דרסטית?

מאיר בינג: אני אסביר.

מאיר בינג: אלה נושאים שקשורים לנושאי פוליטיקה ופחות לצד המקצועי.

מאיר בינג: אתם מכירים את מה שהיה בממשלה, אז ישראל ביתנו הצביעה נגד התקציב.

מאיר בינג: הגענו לסיכום רק לאחר מכן.

מאיר בינג: העבודה המקצועית נסגרה בדקה ה-90 ולכן זה לא חולק עד הקצה, החלוקה בין השוטף לפיתוח.

מאיר בינג: יוגשו פניות לסדר את זה בהמשך.

חיים אורון: הם יעבירו מהתקציב לפיתוח.

מאיר בינג: כן.

מאיר בינג: הטכנולוגיות במשטרה שיוצגו כאן שופרו בצורה דרמטית בשנים האחרונות ואנחנו ממשיכים במגמה הזאת.

משה גפני: למה הורדתם את תקציב הפיתוח?

משה גפני: למה פוליטיקה?

משה גפני: למה הורדתם את תקציב הפיתוח?

חיים אורון: זה בתוך החצי מיליארד.

חיים אורון: הוא יחזיר את זה.

מאיר בינג: כל הכסף ניתן לשוטף מהסיבה הפשוטה שבסוף זה נסגר בדקה ה-90 מבחינת יכולת העבודה הטכנית שהיינו צריכים להגיש את הספרים לדפוס לקראת התקציב.

משה גפני: ג'ומס, אני לא מבין, אתה עכשיו באופוזיציה או בקואליציה?

משה גפני: אתה עכשיו הגנת עליהם.

חיים אורון: אני מסביר לך.

יעקב אדרי: אין שום דבר, אלה הכל סיפורים.

יעקב אדרי: בבסיס אין כלום.

מאיר בינג: אני מתנצל, אבל יש גידול משמעותי בתקציב.

יעקב אדרי: המשטרה דפוקה מבחינה תקציבית.

יעקב אדרי: חמקן אחד של משרד הביטחון יכול לפתור להם את הבעיה, אבל כנראה שרוצים משטרה כזאת.

יעקב אדרי: אני והשר לביטחון עברנו את זה.

יעקב אדרי: הוא היה הסמפכ"ל ואני הייתי סגן השר לביטחון פנים וראינו מה אכלנו לכל אורך השנים.

יעקב אדרי: דופקים את המשטרה ולא נותנים לה וזה אמור לגבי כל הממשלות.

מאיר בינג: אדוני, זה לא מדויק.

משה גפני: ממך אני רוצה רק את הנתון.

משה גפני: האם תקציב המשטרה גדל או לא גדל?

משה גפני: אתה יכול להסביר לנו?

מאיר בינג: תקציב המשטרה גדל בצורה משמעותית בתקציב 2011 וב-2012.

משה גפני: מה שאנחנו נדרשים לאשר, הרי זה התפקיד שלנו.

משה גפני: אנחנו יכולים לדבר פילוסופיה על המשרד לביטחון פנים וזה בסדר גמור וזה חשוב מאוד, אבל לפני זה אני רוצה לדעת את הנתונים.

משה גפני: יש כאן תקציב שגדל בסכום שאיכשהו רואים אותו אבל תקציב הפיתוח קטן בספר אותו אנחנו נדרשים לאשר.

משה גפני: יש עוד כספים שאנחנו לא יודעים עליהם ואנחנו לא נדרשים לאשר אותם?

משה גפני: השר יודיע עליהם במליאה?

משה גפני: תסביר לנו.

מאיר בינג: בטכנאות כל התקציב נמצא בתקציב השוטף והוא יועבר לפיתוח.

מאיר בינג: ראש אג"ת נמצא כאן לידי והוא יציג את זה במצגת של המשטרה.

מאיר בינג: תקציב הפיתוח גדל בצורה דרמטית בשנים האחרונות והוא ימשיך לגדול בצורה יפה מאוד גם בשנים הבאות.

מאיר בינג: הפרוייקטים הטכנולוגיים ממשיכים להיות מקודמים, אם זה תחום ה-סיגן, תחום המז"פ, תחום ה-דנא, וזה יופיע במצגת.

מאיר בינג: אני אומר שוב שגם השר דיבר על הגידול.

מאיר בינג: הוא אומר שצריך יותר ואני מבין את האמירה שלו ואני גם מקבל אותה.

מאיר בינג: אני לא אומר שאני לא מסכים אתה אבל יש מגבלות ואנחנו עשינו את המקסימום כדי להגדיל וגם תקציב הפיתוח גדל.

משה גפני: לגבי מה שאמרת, אם ישראל ביתנו לא הייתה במשרד לביטחון פנים, לא היה?

יעקב אדרי: לא הוגן לשאול אותו שאלה כזאת, כי בכל זאת הוא פקיד האוצר.

יוחנן פלסנר: אתה כבר נותן להם על החשבון כדי שימסמסו את חוק הגיור.

ציון פיניאן: כבר 45 דקות עברו והוא לא הזכיר את ביבי.

ציון פיניאן: זה הישג.

יעקב אדרי: הרב גפני, אני רוצה לומר משהו.

יעקב אדרי: אין לי טענות אליך, אני יודע שאתה עושה עבודה חשובה מאוד ובאמת הטענות הן לא אישיות, אבל מה שאומר האוצר, ואני מקשיב לו תמיד, שלפרוייקטים חד פעמיים הוא ייתן.

יעקב אדרי: לנושא חשוב כמו שכר השוטרים שזה הדבר החשוב – כי שוטר עם שכר של 4,500 שקלים לחודש הוא לא שוטר והנשירה היא גדולה מאוד – הוא לא נותן.

יעקב אדרי: מה שקורה זה שמשרדים אחרים צריכים לממן אותם, והם יעידו על כך שכאשר הייתי שר הנגב והגליל מימנתי חמישים שוטרים כי ראיתי בזה צורך חשוב, כי האוצר לא נותן את זה.

יעקב אדרי: כאן אתם צריכים לתת תקציב.

יצחק אהרונוביץ': משפט לפני שמאיר עוזב.

יצחק אהרונוביץ': אני רוצה להוסיף על הדברים שאמרתי לפני כן.

יצחק אהרונוביץ': ביום ראשון הקרוב בישיבת ממשלה הולך שר הביטחון להביא הצעת מחליטים לקצץ בשוטרי החובה שלנו, בשח"ם, לקצץ כל שנה ב-300 שוטרים כך שתוך חמש שנים 2,200 שוטרים שלי הולכים הביתה ואלה פלוגות משמר הגבול, 15 פלוגות משמר הגבול, שיקוצצו תוך חמש שנים.

יצחק אהרונוביץ': איפה ההפקרות הזאת קיימת?

יצחק אהרונוביץ': אני כמובן התנגדתי.

חיים אורון: אדוני השר, מה שהשר מציע לך הוא  להגדיל את תקציב הביטחון על חשבונך.

חיים אורון: אתם עוצמים עיניים כולכם.

חיים אורון: השר שמקצץ לך את התקנים האלה, הוא לא מחזיר לך תקציב אלא הוא משאיר את זה אצלו והוא מגדיל את תקציב הביטחון ומספר לנו שהתקציב קטן.

יצחק אהרונוביץ': אני מבין את זה.

חיים אורון: כולכם משתפים עם זה פעולה.

יצחק אהרונוביץ': אני לא באתי לבכות היום אלא באתי כדי שתפקחו עיניים , תשמעו מה אני אומר ותהיו שותפים לדברים.

יצחק אהרונוביץ': אני כמובן אומר את הדברים האלה בישיבת הממשלה ואני אעמוד על הרגליים אבל רק שתדעו שמדברים כאן לא על תוספות אלא על קיצוצים ותדעו היכן נמצאת המדינה.

חיים אורון: אבל שר האוצר בא לכאן ואומר שהוא הוריד את תקציב הביטחון, ואומרים לו שהוא מרמה.

חיים אורון: כך למשל הוא מקבל עוד תקציב.

משה גפני: מאיר, תודה.

משה גפני: אתם מתנגדים להחלטה הזאת.

מאיר בינג: עוד לא קיימנו דיון בנושא, אבל להערכתנו אנחנו מצטרפים לעמדת המשרד לביטחון פנים.

משה גפני: אתם תתנגדו להצעה הזאת של הקיצוץ.

מאיר בינג: אני צריך לבדוק את זה במשרד.

מאיר בינג: אני לא יכול להתחייב.

חיים אורון: אני יכול להתחייב לך מהי ההחלטה?

חיים אורון: אני יכול לשים את היד שלי באש.

שלי יחימוביץ': חכה, ועוד לא דיברנו על הקיצוץ פלט בגלל האסון בכרמל.

שלי יחימוביץ': קיצוץ הפלט יהיה עליהם ומשרד הביטחון יוחרג.

ציון פיניאן: הערת המשך לדבריו של חבר הכנסת אורון.

ציון פיניאן: שר האוצר טוען שהוא קיצץ מיליארד וחצי שקלים בתקציב הביטחון.

חיים אורון: בעליית תקציב משרד הביטחון.

ציון פיניאן: כן.

ציון פיניאן: זה התקציב.

ציון פיניאן: 2,200 שוטרים.

חיים אורון: גם זה, ועוד דברים כאלה.

משה גפני: מאיר, אתם תומכים בעמדת המשרד לביטחון פנים.

מאיר בינג: אני אומר שוב.

מאיר בינג: אני שמעתי על זה פעם ראשונה בהחלטה עכשיו ולא ידעתי על כך מראש ולכן לא עשיתי את העבודה במשרד ואני לא רוצה לתת אמירה על משרד האוצר.

מאיר בינג: על פניו אני צריך לבדוק את זה, אבל כרגע אני אלך ללשכת השר כדי להתנגד.

משה גפני: תודה רבה.

משה גפני: אני מודה לך.

אריה ביבי: הרב בפני, במלחמה הבאה אנחנו עוד פעם נגיד  שנערי האוצר סובבו אותנו ואני אומר לך שבמלחמה הבאה ביטחון הפנים יעמוד בה.

חיים אורון: מה אתה רוצה מהם?

משה גפני: מה נערי האוצר?

משה גפני: מה אתה רוצה ממנו?

חיים אורון: יש שם שרים.

שלי יחימוביץ': יש ראש ממשלה.

משה גפני: יש ראש ממשלה ויש שרים.

אריה ביבי: זה מה שאנחנו תמיד אומרים וזה גם מה שאמרנו לגבי כיבוי אש.

משה גפני: החברים צודקים וגם אני אומר לך.

משה גפני: מה אתה רוצה מנערי האוצר במקרה הזה?

יוחנן פלסנר: יש שר אוצר.

משה גפני: יש ראש ממשלה, יש שר אוצר, יש שר ביטחון, יש שר לביטחון פנים, זה מגיע לישיבת הממשלה.

אריה ביבי: מה שאמר השר, זה חמור מאוד.

משה גפני: נכון, אבל מה אתה רוצה מהאוצר?

משה גפני: יש טענות על אנשי האוצר, אבל לא זה.

שלי יחימוביץ': יש מספיק טענות אמיתיות כלפיהם.

משה גפני: נכון.

משה גפני: זה ממש לא הנושא של אנשי האוצר.

משה גפני: זאת הממשלה.

שלי יחימוביץ': אתה רוצה שהם יצאו להפגנה נגד שר האוצר וראש הממשלה?

משה גפני: תודה.

משה גפני: אנחנו ממשיכים.

דני קריבו: אני דני קריבו, ראש אגף תקצוב ובקרה במשרד לביטחון הפנים.

דני קריבו: אני רוצה להתייחס ואעשה זאת מאוד בקצרה.

דני קריבו: התקציב הוא כמובן הכלי המרכזי ליישום המדיניות וליישום ההתמודדות מול האיומים, כפי שהציג השר.

דני קריבו: התקציב שלנו מהווה כשלושה אחוזים מתקציב המדינה.

דני קריבו: ההיקף של המשרד על גופיו מקבל כאן ביטוי בשקף מבחינת המספרים, מבחינת מספר המועסקים, מבחינת גודל צי הרכב, מבחינת הפריסה בשטח, ואנחנו בהחלט אחד הגופים היותר גדולים למרות הנתח הקטן יחסית בתקציב.

דני קריבו: הדבר שאנחנו מנסים להתמודד אתו הוא בסופו של דבר  מניעת פשיעה.

דני קריבו: חשוב להבין שלתופעה שנקראת פשיעה יש עלות כלכלית מעצם היותה וכולנו משלמים אותה.

דני קריבו: אנחנו אומדים את הנזק הכלכלי הישיר בהיקף של כ-15 מיליארד שקלים מדי שנה, הרבה יותר מתקציבנו.

דני קריבו: כדי שתבינו מה זה 15 מיליארד שקלים, זה פחות או יותר גובה  גביית מס בריאות של המוסד לביטוח לאומי.

דני קריבו: זה גביית המסים כל חודש.

דני קריבו: כלומר, אזרחי המדינה משלמים מס 13 כנגד תופעת הפשיעה.

דני קריבו: התפתחות התקציב.

דני קריבו: עלה כאן קודם מעין ויכוח.

דני קריבו: אכן, התקציב שלנו גדל אבל כפי שהדגיש גם השר, הוא לא גדל מספיק.

דני קריבו: יש לנו עוד הרבה דברים שהיינו רוצים בהם.

חיים אורון: תן לי להעיר כאן הערה אחת.

חיים אורון: התקציב שלכם גדל ב-11 שנים ב-44 אחוזים.

חיים אורון: גידול טבעי בתקופה הזאת היה 21 אחוזים.

חיים אורון: הוא גדל ב-20 אחוזים, וזה שני אחוזים בשנה בממוצע.

חיים אורון: בואו לא נחגוג יותר מדי.

חיים אורון: יש השנה גידול משמעותי וכשאתה מסתכל על הטבלה במשך 11 שנים, יש גידול של שני אחוזים בשנה.

חיים אורון: זה הסיפור.

חיים אורון: שני אחוזים בשנה.

חיים אורון: אתה יודע יותר טוב ממני מה עושים עם שני אחוזים בשנה.

יוחנן פלסנר: איפה עומד ה-1,300 ביחס למדינות אחרות?

דני קריבו: אין לי את הנתון הזה אבל מן הסתם אפשר להשיג אותו.

דני קריבו: שוב, המשימות של המשרד לביטחון פנים בארץ הן לא בדיוק חופפות למשימות במדינות אחרות.

דני קריבו: כדי לתת ביטוי לזה, 1,300 שקלים לאזרח, זה מה שהמדינה משקיעה.

דני קריבו: חבר הכנסת אורון, צריך לזכור שההשוואה האמיתית מבחינת סדר עדיפות של המדינה היא אל מול הגידול בסך כל תקציב המדינה שלהערכתי הוא לא 22 אחוזים בלבד.

דני קריבו: ההתפלגות של התקציב שלנו בין הגופים.

חיים אורון: תקציב המדינה קטן אבל תלוי במה.

דני קריבו: החלק הארי של התקציב כמובן מוקצה למשטרת ישראל שהיא הגוף הגדול אבל כרבע מהתקציב הולך לשירות בתי הסוהר והיתר למשרד על הגופים היותר קטנים כמו רשות להגנת עדים, רשות למלחמה בסמים וכך הלאה.

דני קריבו: השימושים שאנחנו עושים בתקציב.

דני קריבו: בעיקרו שכר וגמלאות, כ-70 אחוזים מהתקציב, כרבע הולך להוצאות תפעוליות למיניהן ונתח של כמה אחוזים בודדים הולך לפיתוח.

דני קריבו: אני רוצה להתמקד במה שאנחנו קוראים תקציב הקניות והתפעול.

דני קריבו: חשוב להבין שרוב רובו של התקציב הזה מוצא על הוצאות קשיחות, על ניידות של המשטרה, על הדלק של הניידות, על שכר הדירה, על הארנונה, על המים, על החשמל, על או כל לסוסים וכך הלאה והיכולת שלנו בעצם להפנות ולעשות קיצוצים היא מאוד מאוד מצומצמת.

דני קריבו: מכאן סקירה קצרה על תקציב שירות בתי הסוהר.

דני קריבו: ההתפתחות של מצבת האסירים והעצורים בשירות בתי הסוהר.

דני קריבו: שטח מחיה, נושא שעלה גם קודם, גם בדברי השר, וכאן יש השוואה בינלאומית שמראה היכן אנחנו והיכן העולם המערבי.

דני קריבו: ברור שיש כאן פערים משמעותיים.

יצחק וקנין: כמה סך כל התקציב של השירות?

דני קריבו: תקציב שירות בתי הסוהר, סדר גודל של 2.4 מיליארד שקלים.

יצחק וקנין: כמה אסירים?

דני קריבו: בסך הכל 24 אלף.

דני קריבו: התפתחות כוח האדם בשירות.

דני קריבו: כאן צריך לציין שני מהלכים מרכזיים שמסבירים את עיקר השינוי שחל כאן.

דני קריבו: העברה של המתקנים של צה"ל לשירות והעברה של מערך הכליאה של משטרת ישראל לשירות בתי הסוהר, דבר שמסביר את רוב הגידול בכוח האדם.

דני קריבו: היחס בין כלואים לסוהרים עומד, כפי שכתוב כאן, בעולם המתקדם ביותר היחס הוא אחד לאחד.

דני קריבו: על כל כלוא, סוהר.

דני קריבו: זה לא המצב אצלנו כמובן וכפי שאמר השר יש לנו מה לשפר בתחום הזה.

דני קריבו: התפתחות התקציב גם היא משקפת את ההעברה של המשימות כפי שציינתי קודם מהצבא והמשטרה.

דני קריבו: השימושים.

דני קריבו: זה מאוד דומה לפאי הכללי, קצת פחות משבעים אחוזים על שכר וגמלאות, קרוב לשלושים אחוזים על התפעול של המערכת הזאת וצריך לזכור כאן שלשירות בתי הסוהר יש 24 אלף כלואים שצריכים להאכיל אותם שלוש פעמים ביום וזה עולה מה שעולה.

דני קריבו: משטרת ישראל.

דני קריבו: להבדיל משירות בתי הסוהר ששם ראינו גידול בכוח האדם, כפי שציין גם השר, כוח האדם במשטרת ישראל בסופו של דבר נשאר יחסית יציב.

אמנון כהן: לפני הקיצוץ שמתכננים.

דני קריבו: פעם יש קיצוץ ופעם יש תוספת, אבל בסופו של דבר זה נע, כמו שנאמר קודם, מאה שמאלה ומאה ימינה.

דני קריבו: כשמסתכלים יחסית לאוכלוסייה, אלה כל הידיים העובדות במשטרת ישראל, הן שוטרים, הן אזרחים, הן חיילים בשירות חובה.

שלי יחימוביץ': יש לך טבלה של מבנה השכר של השוטרים?

קריאה: אני אציג את זה.

דני קריבו: בכחול אתם רואים את שוטרי הקבע במשטרת ישראל.

דני קריבו: אנחנו רואים ירידה הדרגתית כאשר כמובן היינו רוצים לראות עלייה ביחס בין כוח אדם לאוכלוסייה.

שלי יחימוביץ': יש לך איזה נתון של שחיקת מצבת כוח האדם במשטרה לעומת הגידול באוכלוסייה?

אריה ביבי: תחזיר לשקף הקודם.

דני קריבו: זה בעצם בא לידי ביטוי כאן.

דני קריבו: אם ב-2005, מכלל הידיים העובדות של משטרת ישראל היו ארבעה עובדים – שוטרים, חיילים, אזרחים – לאלף נפש, המספר הזה ב-2012 לצורך העניין יורד ל-3.7.

אריה ביבי: אם שמת לב, הקבע ירד.

דני קריבו: גם הקבע יורד וגם הוא נשחק.

דני קריבו: אני רוצה לציין עוד דבר אחד.

דני קריבו: לא כל כוח האדם שמצוין, ה-28-29 אלף עומד לרשות משטרת ישראל אלא חלק, כ-4,500-5,000 אנשים בעצם עובדים תחת פיקוד גורמים אחרים, בעיקר צה"ל כאשר מדובר בכל נושא מג"ב איו"ש שהוא המרכיב המרכזי.

דני קריבו: מבחינת כוח האדם שעומד לרשות המפכ"ל או המשטרה ביום יום, המספר פחות מה-28-29 אלף.

דני קריבו: התפתחות התקציב.

דני קריבו: גם כאן יש עלייה, אמנם מתונה יותר, אבל המגמה היא ברורה.

דני קריבו: השימושים בתקציב המשטרה.

דני קריבו: גם כאן זה דומה, מעט יותר משבעים אחוזים שהולכים לשכר וגמלאות, חמישית לתפעול וכשלושה אחוזים לפיתוח.

דני קריבו: אני רוצה לציין שני דברים, נושאים שלא מקבלים מענה בתקציב והם לא פחות חשובים.

דני קריבו: כמו שאמר השר, אנחנו אמנם מקבלים תוספת מסוימת גם של שוטרים אבל יש צורך בהרבה יותר.

דני קריבו: מתקנים גם במשטרה וגם בשירות בתי הסוהר, וזה מן הסתם גם יעלה במצגות של הגופים, רבים מהם לא ראויים לשמש את שימושם הנוכחי, אם נבטא את זה בצורה עדינה.

דני קריבו: אנחנו בשמחה היינו רוצים להגביר את המאמץ במאבק בתאונות הדרכים והקטל בדרכים, דבר שאנחנו לא מצליחים לעשות במסגרת התקציב הקיים.

דני קריבו: אנחנו בעצם נלחמים על שמירת הקיים למרות שהיינו רוצים להילחם על התוספת.

יוחנן פלסנר: מה בפועל מופיע בספר?

יוחנן פלסנר: אותו הדבר כמו שנה שעברה?

חיים אורון: לא.

דני קריבו: פחות.

חיים אורון: 200 מיליון שקלים אבל לא בתקציב הזה אלא בתקציב אחר.

יעקב אדרי: בתחבורה.

חיים אורון: כן.

דני קריבו: רמת הפעילות של משטרת ישראל בתחום הזה, בשיתוף עם הרשות לבטיחות בדרכים, עומדת מ-2008 על סדר גודל של 100 מיליון שקלים כאשר ב-2008 הרשות הקצתה לזה 100 מיליון שקלים וב-2009 ו-2010, בעקבות הקיצוץ אצלה, התקציב הזה ירד ל-65 מיליון שקלים.

דני קריבו: ב-2009 ו-2010 הצלחנו לשמור על הרמה בהסדרים מקומיים, נקרא להם כך.

דני קריבו: אנחנו נלחמים גם ב-2011 כדי להגיע למצב הזה אבל אנחנו עדיין לא שם.

יוחנן פלסנר: כמה יש פחות מהסכום שהושקע עד היום?

דני קריבו: כרגע יש 25-30 מיליון שקלים פחות ממה שרמת הפעילות ב-2010.

יוחנן פלסנר: זאת אומרת, ירידה של שלושים אחוזים?

דני קריבו: ירידה של 25-30 אחוזים.

דני קריבו: הנושא של המתקן בדרום למסתננים מגבול מצרים טרם קיבל מענה אצלנו.

דני קריבו: מתקנים רגישים, אזרוח מעברי עוטף ירושלים, נושא שאנחנו מאוד היינו רוצים לקדם אותו כבר כמה שנים, אבל טרם קיבל מענה במסגרת התקציבים הקיימים.

דני קריבו: לסיכום.

דני קריבו: כפי שגם אמר השר, יש תוספת אבל היינו רוצים לראות תוספת יותר גדולה.

דני קריבו: אנחנו הכנו תוכנית תקציבית שתומכת במדיניות השר במסגרת המגבלות התקציביות הקיימות.

דני קריבו: אם היו משאבים נוספים, כמובן שהיינו יכולים להשיג יעדים שאפתניים יותר.

דני קריבו: על רקע העברת אגף כלי ירייה והדיבור על מערך הכבאות, אנחנו בהחלט רואים מקום בתחום ביטחון הפנים להרחיב את התחומים שבאחריות המשרד כדי לשפר את השירות ואת התוצאה שנקבל בסופו של דבר.

אמנון כהן: תודה רבה.

מתי שולץ: אני אציג לכם בקצרה  את הסוגיות שמטופלות בתקציב שירות בתי הסוהר.

מתי שולץ: חזון שירות בתי הסוהר הוא להפוך לארגון כליאה לאומי וזה נעשה במהלך שבו אנחנו קלטנו את כל מערכי הכליאה במדינת ישראל, גם מצה"ל וגם מהמשטרה, ולהפוך אותנו למובילים בעולם, יעד טיפה שאפתני אבל אנחנו חושבים שהוא חשוב.

מתי שולץ: אלה המשימות המרכזיות שאנחנו עושים כדי להפוך את עצמנו לכאלה.

מתי שולץ: סוגיית משמורת הבטוחה.

מתי שולץ: אני אציג את כל האיומים שנובעים מכך.

מתי שולץ: המשמורת הנאותה ומשאבים של מקומות הכליאה, הטיפול והשיקום שהוא יעד מרכזי לא פחות וסוגיית צמצום הפשיעה מתוך המתקנים.

מתי שולץ: אלה עיקרי האיומים ששירות בתי הסוהר מזהה בתחום העיסוק שלו.

מתי שולץ: הסוגיה הראשונה היא בריחה, הן מתוך המתקנים שלנו והן במהלך הליוויים.

מתי שולץ: אני אציג נתונים יותר מאוחר.

יצחק אהרונוביץ': אין לך זמן להציג את הדברים האלה.

יצחק אהרונוביץ': יש לך חמש דקות ותתמקד בדברים המרכזיים.

מתי שולץ: השר, אלה האיומים המרכזיים שלנו שאנחנו רוצים לתת להם מענה.

מתי שולץ: סוגיית הפרות הסדר, והשר דיבר עליהן בראייה הכוללת, גם בתוך המתקנים, נושא של תקיפת מתקנים, נושא של סוגיית השריפה שחוזר ועולה בתקופה האחרונה וקיבל משנה תוקף באירוע בכרמל, פשיעה ומחלות בתוך המתקנים.

מתי שולץ: מעט נתונים על שירות בתי הסוהר.

מתי שולץ: 33 מתקנים, 24 אלף אסירים, 8,600 סוהרים, גם אנשי קבע וגם אנשי חובה, בתקציב ישיר של 2.4 מיליארד שקלים.

מתי שולץ: זאת הפריסה של המתקנים שלנו, אבל לא נעצור כאן אלא נמשיך.

מתי שולץ: תנועת אסירים.

מתי שולץ: אני רוצה להראות לכם איזה גידול משמעותי בתנועת הליווי של האסורים בעיקר לבתי משפט.

מתי שולץ: קפצנו מרמות של כ-300 אלף בשנת 2008 לרמות של 800 אלף תנועות, מדי יום מעל 2,700 אסירים שנמצאים בתנועה.

מתי שולץ: תוכנית העבודה שלנו.

מתי שולץ: יעדי השר מדברים על חיזוק יכולת ההתמודדות עם הפשיעה החמורה ושיפור רמת הביטחון ותחושת הביטחון של אזרחי המדינה.

מתי שולץ: בחרנו לנו יעדים ואתגרים בתוך המשימות האלה.

מתי שולץ: מבחינת המשמורת, פיקוח אפקטיבי על אסירים בתוך המתקנים.

מתי שולץ: אלה המשימות ששירות בתי הסוהר עושה במהלך שנת 2011 כדי לעמוד באתגרים האלה.

מתי שולץ: טיפול במעטפות הביטחון של המתקנים, שיפור המוכנות המבצעית, טיפול במתקנים עליו דיברנו קודם לכן.

מתי שולץ: המשמורת הנאותה, זה הדבר השני שאנחנו עוסקים בו.

מתי שולץ: נושא של תנאי המחייה ותנאי המתקנים, נושא שגם עליו דיבר השר.

מתי שולץ: אנחנו מחפשים להגיע לסטנדרטים שמקובלים בעולם.

מתי שולץ: ניצול אופטימלי של המקומות.

מתי שולץ: התוכנית שלנו היא לקדם מהלך של הקמת מתקנים חדשים בסטנדרט מקובל בעולם.

מתי שולץ: ראינו את הפערים בינינו לבין העולם.

מתי שולץ: מיצוי אופטימלי, מימוש טיפול במתקנים הקיימים תוך שיפוצם.

מתי שולץ: בנושא של המסתננים מהגבול הדרומי, יש תוכנית של הממשלה להרחיב את המתקנים שלנו באופן משמעותי.

מתי שולץ: סוגיה נוספת וחשובה היא סוגיית השיקום כאשר המטרה היא לשקם כמה שיותר אסירים שנמצאים בתוך מתקני הכליאה כדי שיעזבו את מעגל הפשע.

עמי צדיק: מה התקציב המיועד לזה?

מתי שולץ: אין לי כרגע את הנתון הזה בשליפה, אבל אני מוכן לענות עליו מאוחר יותר.

יצחק וקנין: תקציב הרשות לשיקום האסיר הוא כ-15 מיליון שקלים.

מתי שולץ: הרשות לשיקום האסיר היא לא חלק מתקציב שירות בתי הסוהר, אבל אנחנו מקיימים מערכת יחסים אינטנסיבית אתה כדי לשמור על דבר שאנחנו קוראים לו רצף טיפולי.

מתי שולץ: הסיכום שלנו הוא שיש לנו מענה חלקי ועדיין אין לנו מענה שלם בשש סוגיות: תוספת מקומות כליאה כמענה לגידול בפשיעה, שיפור שכר הסוהרים, נושא עליו דיבר השר, שיפור תנאי המחייה המינימליים למתקנים, שיפור תשתיות המתקנים, שיפור המוכנות המבצעית ושיפור רמת הטכנולוגיה במתקנים.

מתי שולץ: עד כאן.

מתי שולץ: היו"ר משה גפני שב לנהל את הישיבה.

משה גפני: תודה רבה.

דוד קראוזה: אני אתייחס באופן זריז, מהיר, ממוקד, ותוך כדי זה אני גם אנסה להשיב לשאלות שעלו כאן.

דוד קראוזה: אנחנו באופן עקרוני עובדים בתוכנית רב שנתית שאורכה משנת 2008 ל-2012.

דוד קראוזה: אלו הכיוונים האסטרטגיים של משטרת ישראל ומה שחשוב להצביע עליו זה נושא ליבה אותו אנחנו מקדמים וכמובן שאנחנו מוכווני יעדים.

דוד קראוזה: אנחנו פועלים על פי יעדים מוגדרים ולא רק זאת אלא שאנחנו גם עושים את הכל כדי לעמוד בהם.

דוד קראוזה: אלו נושאי הליבה של משטרת ישראל.

דוד קראוזה: מאבק אפקטיבי בפשיעה ושיפור הביטחון האישי, חיזוק תחנות המשטרה שהם הקו הקדמי של משטרת ישראל ומאבק בתאונות הדרכים.

דוד קראוזה: אלו היעדים שהגדרנו בעבירות הפער.

דוד קראוזה: ירידה של 40 אחוזים עד שנת 2010 לעומת 2006.

דוד קראוזה: כנ"ל בעבירות אלימות.

דוד קראוזה: עלייה בחשיפה של 40 אחוזים בעבירות של יבוא וסחר בסמים, ירידה בתאונות הדרכים מתחת לרף של 360 הרוגים בשנת 2010 והיעדים שנוגעים לארגוני הפשיעה.

דוד קראוזה: מבחינת ההישגים או העמידה ביעדים.

דוד קראוזה: בנושא התפרצויות לדירה ירדנו ב-36 אחוזים, בגניבות רכבים יש ירידה דרמטית של 40 אחוזים מ-27 אלף כלי רכב שנגנבו בשנת 2006 לפחות מ-16 אלף כלי רכב שנגנבו בשנת 2010.

דוד קראוזה: סל עבירות האלימות, ירידה של 23 אחוזים.

דוד קראוזה: תיקי סמים, בחשיפה, יש לנו עלייה  של 66 אחוזים.

דוד קראוזה: תאונות דרכים, נושא דרמטי.

דוד קראוזה: משנת 2006 ירדנו בצורה מאוד משמעותית בכמות ההרוגים ובעצם הנתון הנכון לאתמול הוא 364 הרוגים בשנת 2010.

דוד קראוזה: אם אנחנו מחברים תאונות קטלניות וקשות, בסך הכל הירידה היא של קרוב לשלושים אחוזים בכמות התאונות וזאת פעילות מאוד משמעותית.

יוחנן פלסנר: מה המתאם בין התקציבים שלכם?

משה גפני: לא. אחרי כן.

דוד קראוזה: אלה נושאים שנוגעים גם לאיומים, וכמו שהשר ציין, אנחנו בעצם נערכים וממוקדים גם ללחימה בתאונות דרכים, גם להפרות סדר, גם לאסונות המוניים.

דוד קראוזה: עבירות מחשב, נושא שאנחנו מאוד רוצים לקדם אותו ואנחנו מקדמים אותו בימים אלה.

דוד קראוזה: כמובן כל הנושאים שנוגעים לטרור, ירי תלוי מסלול וחלילה מלחמה.

דוד קראוזה: הכיוונים האסטרטגיים שיובילו אותנו לשנים 2011-2015 הם אלו, כאשר המיקודים הם יעדים, קביעת יעדים ועמידה ביעדים, טיפול ממוקד בפשיעה, העצמת המלחמה בתאונות הדרכים, כמובן קידום טכנולוגי ואנחנו גם נציין נושאים טכנולוגיים אותם אנחנו מקדמים.

דוד קראוזה: המשאב האנושי.

דוד קראוזה: אנחנו נציג פחות או יותר את השכר שמשתכר שוטר מתחיל במשטרת ישראל והוא לצערנו נמוך, וכמובן את הטיפול במגזרים כאלו ואחרים.

דוד קראוזה: כמות שוטרים ביחס לאלף תושבים.

דוד קראוזה: אנחנו משווים את עצמנו לארצות ה-OECD, כאשר הממוצע שם עומד על 3-26 והממוצע במשטרת ישראל הוא 3-נקודה 12.

משה גפני: ניצב קראוזה, תתמקד בקצרה בנושא התקציבי.

דוד קראוזה: סך כל התקציב של משטרת ישראל עמד בשנת 2010 על 8.324 כאשר רובו כמובן הוא תקציב ישיר.

דוד קראוזה: התקציב המשטרתי כולל גם תקציבים מותנים וגם השתתפויות של משרדים אחרים.

דוד קראוזה: ההתפלגות.

דוד קראוזה: כ-21 אחוזים גמלאות, 54 אחוזים שכר, פיתוח עומד על 4 אחוזים.

דוד קראוזה: בשנת 2010, 302 מיליון שקלים.

דוד קראוזה: קניות, 1.5 מיליארד שקלים.

דוד קראוזה: למעשה אלה שלוש היסטוגרמות שמייצגות גם את העולם של השכר וגם את העולם של הגמלאות, גם את העולם של הקניות וגם את העולם של הפיתוח בשנים 2010, 2011 ו-2012.

דוד קראוזה: כפי שאתם רואים, בנושא השכר יש עלייה, בנושא הגמלאות יש עלייה, בנושא הקניות אנחנו קצת בירידה בשנת 2011 ובנושא הפיתוח אנחנו עולים ועולים בצורה משמעותית.

דוד קראוזה: אגב, כאמירה, משנת 2006 עד 2010 עלינו מ-61 מיליון ל-368 מיליון, שזאת דרמה.

דוד קראוזה: פערים.

דוד קראוזה: דיברנו על המגזר הערבי וכפי שציין השר, אנחנו רוצים להתמקד גם במתן שירות איכותי לתושבים הערביים במדינה.

דוד קראוזה: נושא של תוספות כוח אדם.

דוד קראוזה: אנחנו חושבים שלמשטרת ישראל צריך להוסיף קרוב ל-5,000 שוטרים.

משה גפני: השר אמר 10,000.

דוד קראוזה: אני מוכן לקבל את זה, בוודאי וכמובן שגם את התקציבים שעומדים בצד זה.

דוד קראוזה: שיאי כוח אדם.

דוד קראוזה: רק אמירה שהיא אמירה שנוגעת לחוק ההסדרים, לחוקי התקציב.

דוד קראוזה: באופן עקרוני בחוק התקציב אנחנו מקוצצים בכמויות כוח אדם כאשר משנת 2008 בעצם קוצצנו ב-1,500 תקנים.

דוד קראוזה: הקיצוצים האלה הם קיצוצים מצטברים.

דוד קראוזה: חלק מזה החזרנו, אבל עדיין בשנת 2008-2009 קיבלנו אלף שוטרים ובעצם כל האלף האלו קוצצו.

דוד קראוזה: כמה משתכר שוטר.

דוד קראוזה: שוטר מגויס חדש משתכר כ-5,255 שקלים לחודש ברוטו.

דוד קראוזה: שוטר שמשרת ארבע שנים במשטרה משתכר כ-5,500 שקלים בחודש.

דוד קראוזה: אלו תלושי השכר.

דוד קראוזה: יש שם שורה, השורה השנייה מצד שמאל.

שלי יחימוביץ': זה מאוד מעניין.

שלי יחימוביץ': איך אפשר לפרנס משפחה עם הסכום הזה.

משה גפני: נכון, אבל ראינו את זה כבר בשקף הקודם.

משה גפני: אנחנו יודעים אבל ראינו את זה בשקף הקודם.

משה גפני: הבעיה ברורה.

דוד קראוזה: אני אדלג על זה.

דוד קראוזה: באופן עקרוני אני יכול לומר ששוטר שעובד שלוש משמרות, התוספת שלו בגין עבודה בשלוש משמרות היא 400 שקלים.

משה גפני: השר יוצא בשעה 11:00.

משה גפני: אם תוכל בבקשה לעצור כאן כי אני רוצה לאפשר לחברי הכנסת לדבר עת השר נוכח.

משה גפני: אם יהיה צורך, אנחנו נמשיך אחרי כן את הדיון.

יצחק אהרונוביץ': אני יוצא לשאילתא דחופה.

משה גפני: זה בסדר.

דוד קראוזה: אני צריך דקה כדי לסיים את דבריי.

דוד קראוזה: קידום טכנולוגי שהוא גם שדה הראיות העתידי, מערכת אפיס, דנא, סיגים ומערכות נוספות.

דוד קראוזה: אנחנו מקבלים היום מערכת קשר דיגיטלית הכי מתקדמת בעולם.

דוד קראוזה: אגב, זאת הפלטפורמה למערכת קשר לאומית כנראה במשטרת ישראל.

דוד קראוזה: זה נושא מאוד משמעותי וחשוב.

דוד קראוזה: פריסה בבינוי.

דוד קראוזה: יש לנו פער של 1.4 מיליארד שקלים בכל מה שנוגע לפריסת מבנים של משטרת ישראל.

דוד קראוזה: אני רוצה להראות לכם שכך נראים מבני משטרת ישראל.

שלי יחימוביץ': למה לא מנקים אותם?

משה גפני: זה אחרי הפגזה?

דוד קראוזה: לא, זה לפני הפגזה וכאן תושבי מדינת ישראל מקבלים שירות, במבנים האלה.

דוד קראוזה: זה לא שהשוטר נמצא במבנה לא ראוי אלא גם האדם שמגיע לקבל שירות, מגיע לקבל שירות במבנה לא ראוי.

משה גפני: אבל יש גם תחנות מסודרות.

דוד קראוזה: יש גם תחנות מסודרות, יש גם תחנות חדשות שהן תחנות לדוגמה.

דוד קראוזה: ראה תחנת נתניה, תחנת ראשון, מטה מחוז תל אביב, ולנברג וכדומה.

דוד קראוזה: יש לנו פערי קיום בעשרות מיליוני שקלים.

דוד קראוזה: נושא של פערי הצטיידות, גם בנושא מג"ב ויחידות מיוחדות.

דוד קראוזה: זה השקף האחרון שהוא מאוד משמעותי.

דוד קראוזה: אני חושב שבמאזן החוסן הלאומי יש שני ממדים: הממד הצבאי והממד האזרחי.

דוד קראוזה: בחלק מהנושאים אנחנו חופפים גם לממד הצבאי אבל בנושאים המהותיים של פשיעה, תנועה, סדר ציבורי, ביטחון אישי, טרור בתוך תחום הקו הירוק וביטחון פנים, רק משטרת ישראל נמצאת ומשטרת ישראל היא קטנה היום במהויות כפי שתוארו כאן.

משה גפני: תודה רבה.

משה גפני: אני מודה לכם על הצגת הדברים ועל השקפים שהיו מרשימים.

משה גפני: הבנתי שכאשר הייתי בחוץ קבלתם על כך שאין לכם תקציב למלחמה בתאונות דרכים.

דוד קראוזה: לא שאין תקציב אלא כפי שצוין כאן, יש תקציב של מאה מיליון שקלים.

דוד קראוזה: אגב, בשנת 2008 הוקצו 122 מיליון שקלים אבל משנת 2009 ובשנת 2010 בהסדרים כאלה ואחרים אנחנו מגיעים  לכ-100 מיליון.

דוד קראוזה: היום, בנתונים של היום המסוכמים, סך הכל עומדים לרשותנו 75 מיליון וזה אומר שיש לנו פער של 25 מיליון, פער דרמטי.

יוחנן פלסנר: כמה זה היה לפני המאה מיליון?

דוד קראוזה: 122 מיליון בשנת 2008.

יוחנן פלסנר: הסכום ירד מ-122 ל-100?

דוד קראוזה: כן.

משה גפני: חבר הכנסת יוחנן פלסנר ואחריו חבר הכנסת חיים אורון.

יוחנן פלסנר: תודה רבה אדוני היושב ראש.

יוחנן פלסנר: אדוני השר, תודה על המצגת.

יוחנן פלסנר: אני רוצה להתחיל בנושא המקרו הכבד של התקציב.

יוחנן פלסנר: את השר אהרונוביץ פגשתי בפעם הראשונה בקמפיין 2006, אז היינו יחד בפאנל והוא אמר בדיוק את אותם הדברים שהוא אמר כאן.

יוחנן פלסנר: בעצם שתי הסוגיות הכבדות שנמצאות כאן בתקציב הן מספר השוטרים והתגמול שהשוטרים מקבלים, בעיקר ברמות הנמוכות בשנים הראשונות לשירותם, ואלה עיקר השוטרים שנמצאים בשטח.

יוחנן פלסנר: כבר אז, גם ב-2006 וגם ב-2009 אמרת בדיוק את מה שאמרת כאן, שצריך עוד 10,000 שוטרים, צריך לתגמל את השוטרים בעיקר ברמות השטח ושהשכר שלהם כמובן לא יישחק.

יוחנן פלסנר: מה שמפריע לי זה שאתה אומר את זה עכשיו.

יוחנן פלסנר: הקמפיין הצליח והפכת לשר בדיוק בדברים האלה.

יוחנן פלסנר: קיבלת את האחריות ועכשיו אתה מציג לנו תקציב שבדיוק בנושאים האלה אין בו שום בשורה.

שלי יחימוביץ': אבל זאת לא אשמתו.

יוחנן פלסנר: אני לא אומר אשמתו.

שלי יחימוביץ': לא שיש לי איזה עניין לגונן עליו, אבל זאת לא אשמתו.

יוחנן פלסנר: אני לא תוקף אותו ברמה האישית.

יוחנן פלסנר: אני בקשר מאוד טוב אתו.

משה גפני: אתה טוען שאחרי שהוא נבחר להיות שר, הוא היה צריך להביא תקציב אחר.

יעקב אדרי: הוא נלחם על זה כי אחרת התקציב היה עוד יותר קטן.

משה גפני: אתה ממלא את תפקידך כאופוזיציה יעילה.

ציון פיניאן: צריך להגיד שהיו שרי פנים שהפכו להיות שרי אוצר.

יוחנן פלסנר: בסופו של דבר אתה אומר את הדברים הנכונים, אבל אתה זה שמציג את התקציב הזה לאישור שלנו ואנחנו אלה שצריכים לאשר אותו.

יוחנן פלסנר: זאת אומרת,  זה לא שיש שם איזה שר אוצר וראש ממשלה שנמצאים ושולטים בכל וכולנו מריונטות אלא יש לנו יכולת להשפיע על קבלת ההחלטות.

יוחנן פלסנר: אנחנו יכולים לא לאשר, אנחנו יכולים להשתמש בכל מיני כלים.

יוחנן פלסנר: אנחנו רואים שיש תקציבים, חלקים אחרים - ואני לא אכנס אליהם כדי לא להפוך את הדיון ללא ענייני -  בתקציב שכל גדלו באופן דרמטי.

יוחנן פלסנר: אם כן, יש כלים שאפשר להשתמש בהם.

יוחנן פלסנר: לכן אני חושב שבנושא הזה, אני מציע לך גם להיעזר בנו.

יוחנן פלסנר: אני יודע שאתה מאמין בזה, אני יודע שהנושא חשוב לך, בוא תיעזר בנו,  בדיוק בגלל זה התקציב מגיע לוועדה, ונשנה את הדבר הזה.

יוחנן פלסנר: בהנחה שהנושא הזה לא משתנה, יש בעצם שתי אופציות להגדיל את מספר השוטרים בשטח או את מספר אוכפי החוק בשטח בהיעדר שינוי דרמטי וכל עוד אתה חושב שלא יושג שינוי דרמטי.

יוחנן פלסנר: האופציה הראשונה היא באמת בנושא של הסמכת עוד גורמים בשטח לבצע חלק מהפעולות בתיאום עם המשטרה.

יוחנן פלסנר: אני מדבר בעיקר בנושא של פקחים עירוניים שיוכשרו לכך, שיקבלו עוד סמכויות בנושא של עיכוב וחיפוש, ואנחנו יודעים שיש צבא בשטח של אלפים שיכולים לסייע לעבודת המשטרה.

יצחק אהרונוביץ': אתה יודע שזה בפנים.

יצחק אהרונוביץ': אתה יודע שזה נכנס כבר ואתה יודע שזה בחוק ההסדרים.

יצחק אהרונוביץ': זה כבר בפנים.

יוחנן פלסנר: מה שאני יודע, זה על השיטור העירוני.

יצחק אהרונוביץ': לא. גם הפקחים כבר בפנים.

יצחק אהרונוביץ': בוודאי.

יוחנן פלסנר: כמה פקחים?

יצחק אהרונוביץ': אנחנו צריכים לקבוע בדיוק את היחס בכל ישוב וישוב.

יצחק אהרונוביץ': זה חלק מהחבילה של השיטור העירוני.

יוחנן פלסנר: השאלה אם אנחנו נקבל כאן מספר.

יצחק אהרונוביץ': אין לי מספרים להגיד לך.

יצחק אהרונוביץ': אני יודע שכל הנושא של מתן סמכויות לפקחים הוא חלק מהחבילה בחוק ההסדרים.

משה גפני: אדוני השר, אתה צריך להשיב לכולם ולא רק לחבר הכנסת פלסנר.

יצחק אהרונוביץ': רציתי שידע את הדברים.

יוחנן פלסנר: אני הייתי סקפטי כי מהיום הראשון שלי בכנסת אני מנסה לקדם את זה ועד היום לא קרה עם זה כלום.

יוחנן פלסנר: שמעתי, אבל אני רוצה לראות בפועל איך הפרוצדורה הזאת תגדיל את המספר בשטח.

יוחנן פלסנר: הדרך השנייה להגדיל ולתגבר את המערך בשטח היא כמובן דרך השירות האזרחי.

יוחנן פלסנר: אני יודע שאתם הקציתם משהו כמו 200 תקנים במשטרה ועוד 170 בשירות בתי הסוהר, אבל אחת הסיבות שלא קורה עם זה כלום ושזה נשאר במספרים מאוד קטנים היא שזה לא מספיק רק לומר שיש לי תקן לקלוט כאן חרדי באיזו תחנה כזאת ותקן שם, אלא זה מקצוע וצריך להכין להם מקומות בהם הם יכולים להתפלל כמה אנשים ביחד, כמו שעשה חיל האוויר וכמו שאגף המודיעין עשה את זה.

יוחנן פלסנר: צריך לקחת את זה ברצינות ואז, כאשר לוקחים את זה ברצינות, מגלים שגם צריך תקציבים לכך ולא רק ברמה של השירות.

יוחנן פלסנר: השירות האזרחי מתקנן ומתקצב ברמת המשרת הבודד, אבל המערכת צריכה תקציבים להיערך לכך ואת התקציבים האלה אני לא רואה כאן ולכן אני סקפטי לגבי היכולת.

יוחנן פלסנר: יש לכם כאן כוח אדם שרוצה ושאפשר, אבל צריך לייצר אופק שירות לאנשים האלה, צריך לייצר תחושה שלא יסתכנו מבחינה רוחנית, שזה יהיה מקובל בקהילה, וזה עולם ומלואו.

יוחנן פלסנר: אני לא מכיר עוד שום עבודת מטה במשטרה שנעשתה כדי למצות את כוח האדם הזה שבמינימום מדובר במאות ויש פוטנציאל להרבה יותר.

יעקב אדרי: במקום לטפל בבעיות, יתחילו לטפל בעניין הזה?

יוחנן פלסנר: לגבי תקציב שירות בתי הסוהר.

יוחנן פלסנר: אנחנו יודעים שגם בפקודת שירות בתי הסוהר מופיעה הסוגיה של טיפול באסירים במגמה לסייע בשיקומם.

יוחנן פלסנר: יש חטיבת טיפול ושיקום.

יוחנן פלסנר: בהנחה שאנחנו יודעים שיש רצידיביזם ו-60 וכמה אחוזים מהאסירים הפליליים שנמצאים צפויים אחר כך לחזור – אתה יכול לתקן אותי כי אולי אני טועה בכמה אחוזים בודדים – זאת השקעה נטו שיש לה ערך מוסף בצידה.

יוחנן פלסנר: מדברים על זה כבר שנים.

יוחנן פלסנר: אני לא הצלחתי למצוא שום תוספת לנושא של שיקום ומניעת חזרת אסירים לפלילים ולמצב של כליאה.

יוחנן פלסנר: אם זה לא בתקציב, אני רוצה שזה ישונה וייכנס לתקציב.

משה גפני: תודה.

משה גפני: חבר הכנסת חיים אורון ואחריו חבר הכנסת יעקב אדרי.

חיים אורון: אני אתייחס רק לשתי נקודות.

חיים אורון: נקודה אחת היא הנקודה הכללית.

חיים אורון: אדוני השר, מה שאתה מבקש מאתנו זה תקציב מדינה אחר.

חיים אורון: בתקציב הנוכחי זה מה שיש וזה מה שיהיה.

חיים אורון: המשטרה הזאת קטנה למדינה, התקציב קטן למדינה, תקציב הביטחון גדול למדינה ובתוך המספריים הללו גם אם אני ואתה לבד מחלקים מחר את כל התקציב, לא יהיה לנו יותר למשטרה.

חיים אורון: אני אומר את הדברים על פי מיטב שיפוטי.

חיים אורון: גם אם רק אתה ואני, ולא אף אחד אחר, נחלק את תקציב המדינה, בתקציב הזה אין, וכאשר אתם מצביעים על תקציב המדינה, במקרו אתם קובעים שתהיה כאן משטרה חלשה וקטנה ויהיו יותר שירותי אבטחה פרטיים, יהיו אזורים שיש בהם משטרות פרטיות, יהיו אנשים שירגישו אי ביטחון וכל מה שקורה כאן במדינה.

חיים אורון: זאת התוצאה.

חיים אורון: אז תקבל את זה פעם ביחס מטרים לאסיר ופעם ביחס שוטרים לאזרחים, ופעם ביחס לכלי רכב ישנים, ופעם במבנים שמביישים מדינות שלישיות כמו שתיארתם כאן, וזה לא תהליך של שנה אחת אלא זה תהליך של שנים.

חיים אורון: זאת המציאות.

חיים אורון: מי שרוצה, ואתם רוצים, גם המפלגה שלך – וסליחה שאני אומר את זה כך – תקציב קטן, אתם רוצים שירותים נמוכים, זה מה שמקבלים.

חיים אורון: יותר מזה אין.

חיים אורון: רוצים להגדיל את העוגה, אם יגדילו את העוגה, יהיה ויכוח גדול למה לתת אותה ואז אני מאוד אתמוך שייתנו את החלק של הגידול של הדלתא למשהו כמו אבטחת הביטחון האישי והמשטרה, אבל במצב הקיים אפשר להזיז מאה מיליון, אפשר להחזיר מאה מיליון, אבל זה לא ישנה דרמטית שום דבר.

חיים אורון: עובדה, זאת הרי לא שנה אחת.

חיים אורון: אתה רואה כאן בטבלאות האלה 12 שנים, אז כולם לא מבינים את זה?

חיים אורון: אין לזה יותר ולא יהיה יותר.

חיים אורון: התרגילים של שר הביטחון, שהוא כאילו מקטין את התקציב אבל בעצם הוא לוקח את ההפרשים בכל המקומות האחרים, זה מה שיקרה עכשיו כי זאת המדיניות.

חיים אורון: לכן זאת התוצאה והיא לא תשתנה באופן מהותי כי אין מקורות.

חיים אורון: ישב כאן הפקיד הכי נחמד ממשרד האוצר, הוא יגיד לך שהוא רוצה לתת לך עוד מיליארד שקלים, אתה ואני צריכים להחליט מאיפה לוקחים את מיליארד השקלים, ואני אגיד רק ביטחון כי אין לי מאיפה לקחת אותו ואני מודה בכך.

חיים אורון: אני לא אציע חינוך, לא בריאות, לא ברשויות המקומיות ולא בשום מקום אחר.

חיים אורון: לכן או שמגדילים את העוגה ואת הדלתא מחלקים אחרת, אבל לא רוצים להגדיל את העוגה כי זאת המדיניות וזאת תפיסת העולם.

חיים אורון: לכן מקבלים משטרה חלשה.

חיים אורון: הערה שנייה ואחרונה.

חיים אורון: אני רוצה לתרום לך 41 מיליון שקלים.

חיים אורון: משתגע לתרום לך אותם, רק תגיד שאתה מסכים.

חיים אורון: יש משטרה פרטית במזרח ירושלים, קח את הכסף אליך כי הוא צריך להיות אצלך ולא במשרד השיכון.

חיים אורון: הוא צריך להיות באחריותך.

חיים אורון: קח את ה-41 מיליון השקלים הללו.

חיים אורון: לפי דעתי את העבודה הזאת תבצע בחצי כי לפחות חצי מהכסף הזה הולך למטרות שאולי אתה פוליטית תומך בהן, אבל הן לא צריכות להיות בידי משטרה פרטית.

חיים אורון: קח את ה-41 מיליון שקלים הללו, צרף אותם למשטרה, קח אחריות על מזרח ירושלים כי אתה טוען שמזרח ירושלים – גם אני טוען – היא חלק מירושלים.

משה גפני: אתה רוצה שנקיים על זה דיון?

שלי יחימוביץ': מזמן לא קיימנו על זה דיון.

משה גפני: לא, לא מזמן.

משה גפני: לא קיימנו על זה דיון.

שלי יחימוביץ': קיימנו.

שלי יחימוביץ': כל פעם אנחנו מדברים על זה .

משה גפני: בהעברות.

שלי יחימוביץ': כן.

משה גפני: לא, אני רוצה לקיים על זה דיון.

משה גפני: ג'ומס, אתה רוצה דיון?

חיים אורון: אני רוצה דיון אבל אני יודע איך הוא יסתיים.

משה גפני: לא, אתה לא יודע.

דני קריבו: חבר הכנסת אורון הוא עקבי.

יצחק וקנין: כולם לוקחים ממשרד השיכון.

יצחק וקנין: אפילו אלי ישי לוקח ממשרד השיכון.

משה גפני: כן, את זה אני יודע.

משה גפני: ראינו את זה אתמול.

משה גפני: היינו צריכים להכריע בין אלי ישי לבין אריאל אטיאס.

משה גפני: חבר הכנסת יעקב אדרי ואחריו חבר הכנסת אמנון כהן.

יעקב אדרי: אדוני היושב ראש, אדוני השר.

יעקב אדרי: אני קודם כל מוחא על כך שהיה כאן פקיד האוצר והלך.

משה גפני: לא, אל תמחא על כך.

אמנון כהן: יש אישור מראש.

יעקב אדרי: אתה אישרת לו?

משה גפני: כן.

משה גפני: אישרתי לו.

יעקב אדרי: בסדר.

משה גפני: הם הולכים להלוויה.

יעקב אדרי: אישרת לו, אני מקבל את זה.

יעקב אדרי: אני כל הזמן מודאג ואני בטוח שרבים מחבריי גם הם מודאגים ממצבה של המשטרה.

יעקב אדרי: מצבה עגום ויש לזה השלכות על כולנו, על החיים שלנו ועל האזרחים.

יעקב אדרי: אני עכשיו יוצא עוד יותר מודאג וזה מסיבה פשוטה.

יעקב אדרי: השר אמר את זה והוא אמר את זה במלים העדינות שלו.

יעקב אדרי: קודם כל, ביום ראשון הולכים לעשות לו עוד שחיטה.

יעקב אדרי: ביום ראשון.

יעקב אדרי: הרי מה שאמר ג'ומס, אמרו לשר הביטחון שיסכים לקיצוץ אבל יעבירו לו את זה בדרכים אחרות והנה, ביום ראשון זה מגיע.

חיים אורון: אל תקנה את הסיפור של הקיצוץ.

חיים אורון: קיצצו את ההעלאה.

חיים אורון: העלו את התקציב אבל קצת פחות ממה שהוא רצה.

יעקב אדרי: אני מסכים לכל מילה.

שלי יחימוביץ': אנחנו יכולים להתנגד לזה.

משה גפני: שלי יחימוביץ צודקת.

משה גפני: זה יצטרך לבוא לכאן ואנחנו יכולים לא לאשר את זה.

יעקב אדרי: את מה?

משה גפני: את מה שיחליטו.

יעקב אדרי: אני מציע לא לאשר.

חיים אורון: זה לא יבוא לכאן.

חיים אורון: זה לא יבוא לשום ועדה.

יעקב אדרי: אני לא רוצה להכביר מלים כי אני חושב שהדברים ברורים.

יעקב אדרי: אנחנו קוראים ושומעים כל יום והביטחון האישי של כולנו מתערער.

יעקב אדרי: אני חושב שמה שאמר השר ונציגיו, אין צורך להוסיף על הדברים.

יעקב אדרי: אני רוצה להציע ברמה הקונקרטית.

יעקב אדרי: בשבוע שעבר בסיפור של השריפה אני הצעתי, אם אתה זוכר וקיבלת את זה, לא לאשר את תקציב משרד הפנים.

יעקב אדרי: אני מציע לחכות ליום ראשון ולראות.

יעקב אדרי: אם מקצצים אותו עוד פעם, אני לא רואה שום טעם לאשר כאן את התקציב של המשרד לביטחון פנים.

יעקב אדרי: לבוא ולדרוש תוספת ולא להתבייש, כי אם מקצצים אותו על מה שהוא כבר השיג, והוא עשה מלחמת עולם כדי להשיג ולשמור על מה שיש, באים ביום ראשון ומקצצים לו, דבר שיש לו משמעות כאשר מורידים אלפיים תקנים.

ציון פיניאן: 2,250.

יעקב אדרי: 2,250.

יעקב אדרי: אתם יודעים מה זה 2,250 תקנים?

יעקב אדרי: זה מחמיר את המצב  בצורה בלתי רגילה.

יעקב אדרי: אני מציע לחכות לשבוע הבא.

יעקב אדרי: אם מקצצים אותו, לא לאשר את התקציב.

משה גפני: הממשלה לא תאשר.

שלי יחימוביץ': למה לא?

יעקב אדרי: לא תאשר את הקיצוץ?

יעקב אדרי: אז אנחנו נאשר את התקציב.

יוחנן פלסנר: וגם לקבל הבהרות בנושא תקציב הפיתוח.

משה גפני: אתה תצביע בעד התקציב אם הממשלה לא תאשר?

משה גפני: אני הולך להתקשר לביבי.

משה גפני: אתה תצביע בעד התקציב?

יעקב אדרי: אני אצביע.

יעקב אדרי: אם לא יקצצו לו, אני אצביע.

משה גפני: תודה.

משה גפני: אמנון כהן ואחריו חברת הכנסת שלי יחימוביץ.

יוחנן פלסנר: קיבלת הבהרות בנושא הפיתוח?

משה גפני: כן.

משה גפני: בסך הכל התקציב לא גדל.

ציון פיניאן: המשטרה עושה עבודה טובה.

ציון פיניאן: היא ניקתה את הפשע מהצפון.

אמנון כהן: כבוד השר, צוות המשרד, אנחנו מודים לכם על העבודה המצוינת שעשיתם במקרה האחרון.

אמנון כהן: אנחנו מנחמים את המשפחות השכולות ושולחים רפואה שלמה לפצועים.

אמנון כהן: אדוני השר, אנחנו מכירים את הנתונים ושמענו גם את הסקירה.

אמנון כהן: אתם צריכים איכשהו במערכת – ואנחנו באים לעזור – לעשות שינוי תפיסה גם לגבי שכר של שוטרים כי זה גם פוגע באיכות השוטרים.

אמנון כהן: לא יבואו אליך שוטרים כשאין להם אופק ושהם לא יכולים לקחת התחייבויות ולהקים משפחה.

אמנון כהן: לכן זה צריך להיות בראש מעיננו, של כולנו.

אמנון כהן: צריך להילחם עד הסוף ולשפות את השוטרים כמו שצריך, כאשר זה מותנה בהכשרות מתאימות ונשדרג אותם מבחינה  איכותית.

אמנון כהן: השכר צריך להיות הולם.

אמנון כהן: אם השכר לא הולם, זה גם מביא לדברים לא טובים אחר כך.

אמנון כהן: הוא מרוויח בסך הכל 4,000-5,000 שקלים ויכול להתפתות, חס וחלילה, לכל מיני דברים אחרים.

אמנון כהן: לכן כאן זה כמו שופטים, כמו פרקליטים, הם צריכים לקבל שכר הולם.

אמנון כהן: זה הכוח שלנו וזה הביטחון של האזרחים, ואני אומר לך שאנחנו חייבים לתת לזה את המענה.

אמנון כהן: אם מדברים על מדיניות השר, על שיפור הביטחון האישי ותחושת הביטחון האישי או הביטחון הקהילתי, אין את זה אדוני השר.

אמנון כהן: זה לא קיים.

אמנון כהן: אזרחי מדינת ישראל לא מרגישים ביטחון אישי.

אמנון כהן: אזרחי מדינת ישראל מסתובבים בפחד.

אמנון כהן: נערים, נערות, בעיקר באזורים מעורבים, בערים מעורבות – ואני מרגיש את זה בתחושה שלי בעיר רמלה – באים אלי אזרחים ואומרים שהבנות פוחדות להסתובב באזורים מסוימים.

אמנון כהן: יש הפרעות באיכות החיים הרגילה, אין ערב או אין חאפלה בלי יריות וזיקוקי די-נור, לפעמים אפילו בערבי שבת ואנשים באים אלי הביתה ומתלוננים.

אמנון כהן: אני אומר שאין אכיפה.

אמנון כהן: יש מקומות שלא נכנסים לשם.

אמנון כהן: לצערי הרב יש מקומות גם בעיר רמלה שלא נכנסים לשם.

אמנון כהן: מפירים את הסדר הציבורי והכל ממשיך הלאה.

אמנון כהן: נקודה שלישית.

אמנון כהן: בגלל שכוח האדם מצומצם, יש את השירות הלאומי שאתם נעזרים בו ויש את השירות האזרחי והמערך הולך וגדל.

אמנון כהן: אולי באותו מקום או אולי במקום חדש, יש כאן כוח שיכול לבוא ולתרום מסיבותיו שלו ולכן צריך להיערך לכיוון הזה.

אמנון כהן: יש את אנשי המשמר האזרחי שמסתובבים  בשכונות ותורמים לביטחון האישי של האזרחים ויכול להיות שצריך לארגן כך שיסתובב במקום מישהו מהמשמר האזרחי אליו יתלווה שוטר.

אמנון כהן: אם יש נוכחות בשטח, יש תחושת ביטחון.

אמנון כהן: חייבים לכן להגביר את הנוכחות.

אמנון כהן: הכוחות דלים, אבל לכן צריך לחשוב אחרת, איך אנחנו יכולים לעבות את הכוחות שלנו כך שהאזרחים יסתובבו במדים ויקנו את תחושת הביטחון.

אמנון כהן: דיברתי אתך פעם על נוכחות משטרת ישראל בכבישים, נוכחות שהיא מאוד חשובה.

אמנון כהן: אמרתי שאולי תבחן את האפשרות שאחוז מסוים מאלה שבאים למשרדים, שבבוקר יצאו לתורנויות בכבישים.

אמנון כהן: אפילו לא יעשו דבר אלא רק יסתובבו או יעמידו את הרכב המשטרתי באיזשהו מקום, דבר שפסיכולוגית עובד על הבן אדם שמוריד את הרגל מעל הגז.

אמנון כהן: יהיו תורנים שיישארו במשרדים ויהיו תורנים שיגיעו למשרדים מאוחר יותר וזה אמור בעיקר לגבי אזורים סואנים, כבישים אדומים שאתם מגדירים אותם.

אמנון כהן: אני חושב אדוני שבכוח האדם הקיים לפעמים אפשר קצת לייעל אותו בצורה עניינית ועל פי תורנות כזו או אחרת, כפי שאתם יודעים לעשות.

אמנון כהן: אנחנו עומדים לעזר ובכל מה שנוכל לעזור לאדוני להצליח בתפקידו ולתת ביטחון אישי לאזרחים, אנחנו כאן אתך.

שלי יחימוביץ': ויתרתי על רשימת השאלות שלי כי אני לא חיה באשליות שאני אספיק לקבל עליהן תשובות ואני אעביר אותן לשעת השאלות.

שלי יחימוביץ': לדעתי אין מחלוקת על כך שאתה אדוני השר אחד השרים היותר טובים, יותר בקיאים ויותר מחויבים למשרדם ואני מנצלת את ההזדמנות להביע הערכה לתפקוד שלך גם בפרשת מינוי המפכ"ל וגם בפרשת האסון בכרמל.

שלי יחימוביץ': יש כאן הרבה תביעות ממך אבל אנחנו יודעים היטב שגם כאשר שר קשוב לצורכי משרדו, מתייצב לימין העובדים – אגב, שלא כמו שר המשפטים שמתנכר לפרקליטים השובתים – ועושה את כל מה שהוא צריך לעשות, עדיין הוא לא יכול לשנות, כמו שאמר ג'ומס, את עצם מבנה התקציב.

שלי יחימוביץ': מה שקורה למשטרה והירידה המתמדת במספר השוטרים פר מספר האזרחים, בין שוטר לבין מספר האזרחים באוכלוסייה שאותו שוטר נדרש לטפל בהם, היא חלק מהשחיקה המאוד קשה של המגזר הציבורי.

שלי יחימוביץ': אנחנו עדים להתפוררות הטיפול ולייבוש המדינה בסקטור הציבורי והקטנת המשטרה והצמצום שלה וחוסר היכולת שלה לתפקד היא חלק מתופעה מאוד מאוד גדולה שאנחנו חייבים לשים לה קץ ולהחליט מה אנחנו.

שלי יחימוביץ': האם אנחנו מדינה שיש לה אחריות כלפי אזרחיה, כלפי החינוך שלהם, הבריאות שלהם, ביטחון הפנים שלהם, משפט הצדק וכל הדברים שמדינה נורמלית צריכה לספק או האם אנחנו הולכים ונסוגים והאיש השמן עושה דיאטה ודיאטה ודיאטה עד שהוא אנורקסי לחלוטין ולא מסוגל לתת שירות.

שלי יחימוביץ': אמנם לוועדת הכספים יש יותר כוח מאשר לכל ועדה אחרת והיא לכאורה יכולה לאשר את התקציב או לאשר אותו, אבל בפועל אנחנו יודעים שאין לנו יכולת לשמוע את זעקתך אדוני השר וגם לא למלא כאן את רצונות חברי הוועדה.

שלי יחימוביץ': אם להיות קונקרטיים ופרקטיים, בסופו של דבר יש לנו שני דברים שאנחנו יכולים לעשות כרגע: ראשית, למנוע קיצוץ פלט, כי אני מזהירה אותך שקיצוץ הפלט בוא יבוא.

שלי יחימוביץ': יהיה קיצוץ פלט לכל הצרכים האפשריים.

שלי יחימוביץ': משרד הביטחון יוחרג ממנו ושוב נהיה עדים לקיצוץ בפועל בתקציב המשרד לביטחון פנים.

שלי יחימוביץ': לזה אנחנו רוצים להתנגד.

שלי יחימוביץ': הדבר הנוסף.

שלי יחימוביץ': מחר מתכנסת ועדת המשנה לתקציב הביטחון ושם אנחנו נצטרך באמת לעמוד על הרגליים האחוריות כדי שלא יתבצע אותו קיצוץ של 2,250 חיילי שח"ם ו-1,300 שוטרי מג"ב.

שלי יחימוביץ': אני חושבת שצריך לשים את זה כמטרה מאוד מאוד חשובה.

שלי יחימוביץ': כמובן שאנחנו נסייע בידך בכל נקודה שנוכל.

שלי יחימוביץ': עוד הערה אחת.

שלי יחימוביץ': יש הצעת חוק שלי ושל חבר הכנסת דוד אזולאי על התאגדות שוטרים.

שלי יחימוביץ': אני חושבת שאחת התרופות למצבם הבלתי נסבל של השוטרים, אי אפשר לפרנס משפחה בשכר כזה, זאת בדיחה, וזה גם פוגע בשירות כי אתה פשוט מביא אנשים פחות טובים ואת זה אנחנו יודעים.

שלי יחימוביץ': בשכר כזה אתה לא מביא את האנשים הטובים שאתה רוצה להביא למשטרה כדי לשמור על ביטחון אזרחי מדינת ישראל.

שלי יחימוביץ': אני חושבת שיכולת ההתאגדות של שוטרים, למרות שכאן בישראל זה נראה כאילו דבר שהוא בלתי מתקבל על הדעת, צריך לציין שברוב מדינות העולם יש איגודי שוטרים כאלה ואחרים, בכל מיני צורות.

שלי יחימוביץ': מי שרואה סדרות טלוויזיה משטרתיות רואה שמיד כאשר השוטר מסתבך, מגיע נציג האיגוד ומתייצב לימינו.

שלי יחימוביץ': זה כדי לשכלל את הדימוי.

שלי יחימוביץ': על כל פנים, אני אשמח מאוד אם נקבל את התמיכה שלך לאפשרות לשוטרים להתאגד ולעמוד על זכויותיהם במגבלות כמובן שאמורות להיות על כוחות ביטחון ובזה אין ספק.

שלי יחימוביץ': לדעתי זה אחד הפתרונות שעומדים על הפרק.

שלי יחימוביץ': תודה.

משה גפני: תודה.

משה גפני: חבר הכנסת מגלי והבה ואחריו ציון פיניאן.

מגלי והבה: אדוני היושב ראש, אני לא רוצה לחזור על דברי חבריי אלא אני רוצחה להתמקד בשני נושאים שזאת לא הפעם הראשונה שאנחנו מעלים אותם.

מגלי והבה: נושא האלימות בצפון או בעיקר הרצח במספרים שלפעמים הם לא מתקבלים על הדעת במרחב הזה של הגליל העליון – רמי, בית ג'אן, פקיעין וכל האזור הזה – מעל ל-21 רציחות עד עכשיו נכון להיום ואפילו אחד לא הובא לדין.

מגלי והבה: זאת בעיה שחוזרת על עצמה.

מגלי והבה: דיברו בלשון המעטה על משטרה שלא נמצאת במקום.

מגלי והבה: התופעה הזאת לפעמים קורית אחרי שחודשים לא רואים משטרה ובנושא הזה צריך לטפל ולתת מענה.

מגלי והבה: הנושא השני שמטריד אותי אדוני השר וגם אנשי המטה שנמצאים כאן, היא מדיניות הגיוס למשטרה ולשירות בתי הסוהר, במיוחד לגבי המגזר הדרוזי שאנחנו בדרך כלל רואים את התופעה הזאת שעשו אבני יסוד אבל כאשר אנחנו באים לבחון אותן, הולכים על קבוצות מסוימות ולא על קבוצות אחרות.

מגלי והבה: אם ניקח את שירות בתי הסוהר, יכול חייל לשרת שלוש שנים כרובאי 2, מסיבה כלשהי אחר כך, כשהוא בא להתגייס, אומרים לו שלפי הקריטריונים הוא לא יכול להתגייס.

מגלי והבה: מצד שני, מביאים בני מיעוטים אחרים שלא עשו שירות צבאי בכלל והם מתקבלים לשירות.

מגלי והבה: או עולים חדשים שבאים ומכניסים אותם.

מגלי והבה: התופעה הזאת מאוד מטרידה.

שלי יחימוביץ': אתה רוצה שלא יהיו ערבים במשטרה?

מגלי והבה: לא. יהיו.

מגלי והבה: אני מדבר על הקריטריונים.

מגלי והבה: לא יכול להיות שמי ששירת, אומרים לו שהוא לא יכול לפי הקריטריונים לשרת בשירות בתי הסוהר כי הוא רובאי 02 וערבי שלא שירת בכלל בצבא, אומרים לו שהוא יכול להתגייס.

מגלי והבה: במקרה הזה יש אפליה.

מגלי והבה: אם אתה רוצה לעשות תיקון, תעשה תיקון לכולם.

מגלי והבה: זאת נקודה מאוד חשובה.

מגלי והבה: אותו הדבר בנושא המשטרה.

מגלי והבה: יותר מזה, אדוני השר, לפעמים יש קצינים, קציני צה"ל, שהוכיחו את עצמם, קיבלו את התפקידים, באים לעבור למשטרה ואומרים להם שהם ילכו להיות קודם כל שוטר באיזשהו מקום ויעשו את המסלול מחדש כאילו כל האימון שהיה להם בצבא לא קיים.

מגלי והבה: אני לא מדבר בעלמא אלא מכיר מקרים כאלה.

יצחק וקנין: אתה רוצה שיקבלו אותם עם הדרגות.

משה גפני: מגלי, אתה לא עונה.

משה גפני: השר צריך לענות.

מגלי והבה: לא יכול להיות שאני ואתם נלך אחרי חמש ארונות, כפי שקרה בשבוע שעבר, ואני עומד בפני הציבור שלי, וגם השר מסתובב בציבור שלי, ואנחנו נתקלים בבעיה שהכושי עשה את שלו, הכושי יכול ללכת.

מגלי והבה: זה לא יכול להיות ואת זה צריך לתקן, חוץ מהמלחמה על התקציב.

משה גפני: תודה.

משה גפני: ציון פיניאן.

ציון פיניאן: אני רוצה להודות לשר המשטרה ולמשטרה.

ציון פיניאן: באמת בצפון, אני עד לכך גם מתפקידיי הקודמים, היה קשה אפילו להיכנס לבתי מלון כי היו ארגוני פשע באים ונוחתים בבתי המלון, אבל לא כך המצב היום.

ציון פיניאן: אני רוצה להודות לך גם על מבצע כוכב הצפון  ועל מבצע כוכב הדרום.

ציון פיניאן: היום יש ביכולתנו להעלות את מספר השוטרים ב-2,250, אלה שרוצים לפטר אותם.

ציון פיניאן: זאת צריכה להיות המלחמה היום.

ציון פיניאן: במקום 10,000, תבקש 12,250.

אריה ביבי: אני משתתף בצער המשפחות השכולות ומאחל החלמה לפצועים.

אריה ביבי: אני מכיר טוב את המשטרה ואת שירות בתי הסוהר ואני רוצה לומר לכם שיש כיוון טוב.

אריה ביבי: השר הזה נמצא במקום הנכון.

אריה ביבי: יחד עם זאת, אני חושב שהדרישה של המשטרה ושל שירות בתי הסוהר היא מעטה.

אריה ביבי: זאת לא דרישה מספקת לבנות את המשטרה כמו שהשר רוצה וכמו שאנחנו רוצים.

אריה ביבי: אין כאן חבר כנסת אחד שלא שיבח את המשטרה ואת שירות בתי הסוהר שעושים עבודה מצוינת.

אריה ביבי: מה שקרה בכרמל לא נלקח בחשבון ויש עוד נושאים שלא נלקחו בחשבון והוכנסו לתקציב.

אריה ביבי: לגבי שח"ם, נקודה אחת.

אריה ביבי: למשמר הגבול יש ת"פ צבא, קרוב ל-4,000 אנשים.

אריה ביבי: האנשים האלה שנותנים לצבא, אתה נותן להם כמעט 4,000 אנשים.

יצחק אהרונוביץ': הם רוצים לקצץ למשטרה ולא לצבא.

אריה ביבי: בדיוק.

אריה ביבי: לכן כאן אתה יכול להתחשבן אתם.

אריה ביבי: כל ה-200 מיליון שלוקחים מהמשטרה מהרשות למלחמה בתאונות הדרכים, זה בעצם נלקח מהמשטרה נטו.

אריה ביבי: אנחנו צריכים להיות ערים לזה.

אריה ביבי: רשות השיקום למען האסיר.

אריה ביבי: ריבונו של עולם, מי מכניס דבר כזה למשרד הרווחה?

אריה ביבי: זה חייב לחזור מיד לשירות בתי הסוהר.

אריה ביבי: זה גם כסף וגם אנשים וגם תהליך.

אריה ביבי: אתה מפסיק תהליך של שיקום ואתה מעביר אותו לרשות אחרת, ובינתיים יש שנה שהאסיר מבולבל.

אריה ביבי: יש לי עוד נקודות אבל אני אסתפק באלה.

פניה קירשנבאום: כבוד היושב ראש, כבוד השר, זה בטח יישמע מוזר  אם אני צריכה לשבח את איציק.

פניה קירשנבאום: \

יצחק אהרונוביץ': לא, זה לא מוזר בכלל.

מגלי והבה: בברכה נקבל את זה.

פניה קירשנבאום: כבר שיבחתי אותו בכל הוועדות.

משה גפני: כן, אבל אין לנו זמן.

פניה קירשנבאום: אני לא משבח.

משה גפני: לא, תשבחי.

פניה קירשנבאום: דיברנו על זה לא פעם, גם על הכיבוי דיברתי אתך לפני כן, אבל נושא הביטחון האישי, זה משהו שנוגע לכל אחד מאתנו.

פניה קירשנבאום: לילות וימים העברנו בנושא של התקציב  וניסינו להשיג עוד תקציבים בתקווה שזה ישפר את המצב, שתוכל לתת יותר הרגשת ביטחון לתושבים.

פניה קירשנבאום: כשאני יושבת כאן ושומעת שבסופו של דבר בכיס אחד נותנים ובשני לוקחים, זה פשוט עצוב.

פניה קירשנבאום: אנחנו מדברים בוועדת הכספים והמקרה של ביטחון הפנים הוא לא מקרה ראשון ובטח גם לא מקרה אחרון.

פניה קירשנבאום: אנחנו עושים איזושהי פעולה, אנחנו מנסים לשפר ובסופו של דבר אנחנו מוצאים את עצמנו בדיוק באותה נקודה.

פניה קירשנבאום: קראתי היום בעיתון על כך שמסרבים להראות לנו את כל התקציב בכללותו כדי שכל אחד יישאר בנישה שלו ולא יראה את כל התקציב.

פניה קירשנבאום: אתה יודע על מה אני מדברת?

חיים אורון: לא.

משה גפני: לא חשוב.

משה גפני: העיתון ממש לא חשוב.

משה גפני: אני רוצה שהשר ישיב בקצרה והוא צריך ללכת למליאה.

חיים אורון: את רואה את הכל וגם הצבעת בעד זה.

חיים אורון: די.

חיים אורון: הצבעתם בעד זה.

משה גפני: יהיה לנו זמן לדבר על העיתונים.

חיים אורון: לא על העיתונים אני מדבר.

משה גפני: התקציב נמצא מולנו.

משה גפני: צריך ללמוד אותו וצריך לדעת אותו.

יוחנן פלסנר: הכוללים.

משה גפני: יש סעיף אחד שאתה יודע.

משה גפני: חוץ מזה אתה לא יודע כלום.

משה גפני: גם את זה אתה לא יודע כמו שצריך.

פניה קירשנבאום: אני אומרת שצריך לעשות כאן איזושהי מלחמה על תקציב המשרד לביטחון פנים וכל הנושא של השוטרים והכבאות, אם זה יעבור בסופו של דבר.

משה גפני: אני הולך לדבר עם שר האוצר על העניין הזה.

משה גפני: זה ברור.

משה גפני: אני עוד לא יודע עם מה אנחנו חוזרים.

משה גפני: אדוני השר, בבקשה.

משה גפני: תשבח גם את חברי ועדת הכספים ששיבחו אותך.

יצחק אהרונוביץ': אני משבח, קודם כל אותך ואת חברי הוועדה.

יצחק אהרונוביץ': בסך הכל לא באתי לכאן בבכי ובנהי.

יצחק אהרונוביץ': באמת יש הרבה דברים.

יצחק אהרונוביץ': קיבלנו תוספות, ואמרתי זאת בדבריי, אבל התוספות לא מספקות.

יצחק אהרונוביץ': מעבר לכך, דיברנו על מה שיקרה ביום ראשון.

יצחק אהרונוביץ': משפט ליוחנן.

יצחק אהרונוביץ': אנחנו מאוד רציניים, למרות שאתה חושב שאנחנו לא רציניים.

יצחק אהרונוביץ': הגופים מאוד רציניים ואני חושב שאני מאוד רציני.

יצחק אהרונוביץ': הבאנו תוספת שרואים אותה כחצי מיליארד שקלים בשנה ועוד חצי מיליארד, שאלה תוספות קטנות, אבל באמת אם רוצים לטפל טיפול רציני – ואני אומר את זה גם לחברי הוועדה – אני עושה את המלחמה.

יצחק אהרונוביץ': אני יודע שיש הרבה דרישות וצריך לתת טיפול הרבה יותר עמוק.

יצחק אהרונוביץ': אי אפשר למדוד אותי או את המשרד כל פעם בשנה או בשנתיים אלא צריך לעשות כאן מהלכים הרבה יותר דרמטיים.

יצחק אהרונוביץ': עם מה שיש, אני צריך להסתדר.

יצחק אהרונוביץ': אני יודע שיש דרישות נוספות ואני יודע להסתדר עם מה שיש ואנחנו נעשה את המיטב.

יצחק אהרונוביץ': יש כאן הרבה משימות.

יצחק אהרונוביץ': אני מודה לחברי הוועדה על האמון.

משה גפני: אני מודה לך אדוני השר.

משה גפני: הוועדה באמת עומדת מאחורי המשרד לביטחון פנים ומאחוריך בעניין הזה של הסעיף התקציבי.

משה גפני: אני לא יכול בלי בדיחה.

משה גפני: אף אחד מחברי הוועדה לא אמר למה ישראל ביתנו לא נלחמת על תקציב המשרד לביטחון פנים כמו על הגיור הצבאי.

משה גפני: על החרדים היו אומרים את זה.

יוחנן פלסנר: אתה לא אומר את זה.

משה גפני: אני לא אומר את זה.

משה גפני: תודה רבה.